Oskorrik eta Oñatiko bandak, hilaren 18an, kontzetua egingo dute

Oskorrik 35. urteurrena ospatzeko Oskorri Banda band diskoa kaleratu zuen 2007ko ekainean. Ordutik diskoa herririk herri aurkezten dihardute udalerri horietako udal bandekin batera. Uztailaren 18an Oñatiren txanda izango da.

Oskorri Banda band diskoa 14 abestik osatzen dute eta tartean dira Furra-furra abesti famatua, Desertorea edo umeen kantuekin egindako popurria.

Oñatiko Udal Banda Korpusti jaien ostean hasi zen entseatzen. Orain arte, bakarrik jardun dute kontzertua prestatzen, baina, hilaren 16an Oskorri taldearekin entseatuko dute. Sarrerak 10 euroren truke daude salgai kultura etxean.


San Joan gaua Aiaraldean


«Euskal Herriko musika jaialdirik garrantzitsuena da Big Festival»

Uztailaren 16tik 20ra bitarte egingo da seigarren jaialdia.Metronomy, Stromae, Placebo, Belako eta Willis Drummond ariko dira, bestek beste

Sei urte dira Miarritzeko udak musikaz betetzen dituen Big Festival jaialdia antolatzeari ekin ziotenetik. Aurtengoa, beraz, seigarren jaialdia izango da, eta uztailaren 16tik 20ra bitarte egingo da. Lickshot promotorako zuzendari Sebastian Farran arduratzen da jaialdia antolatzeaz, eta, hark azaldu duenez, jaialdiak duela sei urteko espiritu eta antolakuntza talde berarekin jarraitzen du. Era berean, Miarritzeko Michel Veunac alkatearen eta Michel Pouyets alkateordearen laguntza eskertu du. Hala, antolatzaileen asmoa da askotariko publikoa aintzat hartuko duen jaialdia egitea.

Aurreko bost ekitaldietan bezala, aurten ere egokitutako lau gunetan arituko dira 40 musika taldetik gora: Atabalen, Iratin, Aguileran eta Cote Des Basquesen, hain zuzen ere. Hala, helburua kontzertuak hiri osora zabaltzea da. Modu horretan, jaialdiari etekin handiena ateratzeko asmoz, autobus bat jarri dute antolatzaileek gune batetik bestera erraz mugitu ahal izateko.

Asmo handiko jaialdia

Aurtengo jaialdiaren programazioa «interesgarria» dela azaldu dute antolatzaileek. Bertan, Euskal Herriko zein atzerriko hainbat musika talde arituko dira. Euskal Herrikoen artean, Belako eta Smile talde bizkaitarrak eta Willis Drumond baxenabartarrak arituko dira. Kanpoko artisten artean, berriz, honako hauek ariko dira, beste batzuen artean: Stromae, jotzen duen leku orotan sarrera guztiak amaitzen dituen musikari belgikarra; Placebo Londresko taldea, milioika disko saldu dituena; eta Metronomy, musika ingelesean elitea dena. Hala ere, izenek baino, ugaritasunak garrantzi handiagoa duela azaldu du Iñigo Argomanizek, jaialdiaren antolakuntzaz arduratzen den Get In beste promotoraren zuzendariak. Garrantzitsuena «mestizajea» dela azpimarratu du Argomanizek. Haren iritziz, salto handia izan da iaztik hona talde nagusiak aukeratzeko orduan. Izan ere, joan den urtean Neil Young musikari kanadar beteranoa izan zen buru, eta aurten, berriz, Stromae izar berria.

Ugaritasunaren ildotik jarraituz, jaialdian talde ezagunez gain, berriki sorturikoek ere aukera izango dute milaka pertsonaren aurrean aritzeko.

Aipatutako talde horiek, baina, ezagunenak besterik ez dira. Izan ere, estilo askotako 40 talde baino gehiago arituko dira Miarritzen lau egunez. Jaialdian estilo askotako artistak bildu nahi izatearen ondorioz, musika elektronikoa, rocka eta folk doinuak izango dira entzungai. Argomanizen hitzetan, horrek egiten du festibala Euskal Herriko musika jaialdirik garrantzitsuenetakoa. Ildo berari jarraituz, marka guztiak hautsi eta sarrera guztiak saltzeko asmoz azaldu dira antolatzaileak. Izan ere, bidea ez da makala izan; Michael Pouyets Miarritzeko alkateordearen hitzetan, Big Festivalek sei urtean gainerako musika jaialdi esanguratsuek hamar urtean lortu duten ospe bera eskuratu du.

Uztailaren 16ko gauean hasiko da jaialdia, eta Jamaica taldea izango da taularatzen lehena. Gainerakoan, musikaz blaituko da Miarritze lau egunez, eta uztailaren 20an amaituko da jaialdia, hondartzan antolatuko den festa handian. Kontzertuak ez ezik, familientzako doako planak ere izango dira lau egunetan.


Sagardoaren bidean barrena gaur, eta aurreneko muztioa dastatzeko zita bihar

Bihar zanpatuko dute aurrenekoz, 2015 urteko sagar uzta, eta bihar bertan izango da aukera, uzta berriko aurreneko muztioa dastatzeko. Sagar Uzta festaren barruan egingo da, jaiaren hamabosgarren edizioan, eta goizeko 11:00etan izango da hori. Baina horren aurretik, eta gaur bertan, hamaika ekintza prestatu dituzte, sagarraren festa borobila izan dadin.

Sagardoaren Bidean barrena ibiliko dira gaur, familia giroan zein lehian. Goizeko 09:30etan abiatuko dira oinez, Josu Osarekin batera, familian mendi buelta egin eta sagar mota ezberdinak ezagutu eta dastatzeko, Artola baserrian. Gero, Kaxkarre landetxean egingo dute hamaiketakoa.

Errelebo proba, sagardotegiek

Eta inguru berdinetan, bizikletan zein korrika ibiliko dira gero, Sagardobide Erronkako parte hartzaileak. Bigarren edizioa izango da, eta 11 sagardotegi lehiatuko dira, lau kideko errelebo proban: Alorrenea, Astarbe, Bereziartua, Gurutzeta, Ipintza, Kaxkarre, Lizeaga, Petritegi, Rezola, Zapiain eta Zelaia. Foru plazatik abiatuko dira 11:00etan. Aurrena, mutilak bizikletan, gero neskak korrika, segidan neskak bizikletan, eta bukatzeko mutilak korrika. Foru plazan bertan izango da buelta bakoitzaren helmuga ere.

11 sagardotegi ariko dira lehian gaur, lau kideko errelebo proban, Foru plazan hasi eta bukatuta.

Dastaketa eta erakustaldiak bihar, sagarraren azokan

Bihar izango da egun nagusia, eta Sagarraren Jaia ospatuko dute Foru plazan, goiz osoan zehar. Dianarekin emango diote hasiera herriko txistulariek, eta bi lehiaketa egingo dituzte segidan: sagarrekin egindako postreena (frontoian entregatuta), eta argazki rally digitala. Ondoren, mota guztietako erakustaldiak eta produktuen dastaketak izango dira, Foru plazan jarriko dituzten azokan eta Museo Enogastronomikoaren gunean: Idiazabal gaztaren dastaketa, txokolate tailerra, sagarren erakusketa eta dastaketa, saski, txertaketa eta abarren erakustaldiak, herriko baserritarren produktuen salmenta... Sagar dantza eta kirikoketa ere egingo dituzte.

Urteko lehen muztioa, plazan bertan egina

Goizeko 11:00etan hasiko dira sagarrak bildu, zanpatu eta urteko lehen muztioa egiten. 13:00etan probatuko dute, txalapartaren hotsen artean.

Gero, sagargintza probak ere egingo dituzte, animatzen diren gaztetxoen artean.

Bihar 11:00etan egingo dute urteko aurreneko muztioa, eta 13:00etan izango da probatzeko aukera.

2015eko sagarren loraldia, orokorrean berandu

Sagasti ezberdinetan, kontrola egin dute irailean, Fruitelek eta Sagardoetxeak, eta nabarmendu dute, orokorrean berandu etorri dela loraldia, baina iaz baino lehenago. Bost sagar barietate, bereziki, bi aste aurreratu dira: Patzolua, Aritza, Mozolua eta Gezamina. Azaldu dutenez, ekoizpen ona dago sagasti gehienetan. Kasu batzuetan, gehiegi ere bai, eta ondorioz, adar asko ari dira hausten.

XV. SAGAR UZTA EGITARAUA

GAUR, irailak 26

09:30, Sagar motak ezagutuz, Santiagomendiko Sagardo Bidean zehar mendi buelta familian.

11:00, II. Sagardobide Erronka, sagardotegien arteko errelebo proba, Santiagomendin zehar. 11 sagardotegi ariko dira, lau kideko taldeetan: bi bizikletan, eta beste bi korrika.

BIHAR, irailak 27

Sagarraren Jaia, Foru Plazan

09:30, Musika Eskolako txistu ikasleen eta Txirrixkla txistulari taldearen diana.

10:30-12:00, Sagarrekin egindako postreak entregatzea frontoian. **

10:30-12:00, VIII. Sagar Uzta Argazki Rally Digitalean izenemateak, frontoian. **

11:00-13:00, Gazta dastaketa gidatua. Izenematea: 943 55 05 75 edo info@sagardoarenlurraldea.com.

11:00-13:30, Haurrentzako tailerrak eta jolasak.

11:00-14:00, Sagarraren azoka:

-Sagarren erakusketa, dastaketa eta salmenta.

-Sagardo dastaketa.

-Saski, txertaketa eta abarren erakustaldiak.

-Herriko baserritarren produktuen salmenta.

-Trikitilariak herrian zehar.

11:00, 2015 uztako lehen muztioaren elaborazioa. Sagar biltzea, jotzea eta zanpatzea.

12:30, Sagar dantza eta kirikoketa.

13:00, Txalaparta eta urteko lehen muztioaren dastaketa.

13:30, Gazteen arteko sagargintza proba.

14:00, Sari banaketa.

**Oinarriak eta oharrak: www.sagardoarenlurraldea.com/sagaruzta


Gauza polita da motozaleen arteko giroa eta solidaritatea

Angel Gil Hernaniko Motolagunak motozaleen Elkarteko idazkaria da. Martxoaren 8an bi urte bete zituen Elkarteak eta orain artekoarekin pozik azaldu da Angel. Elkartean 15 bazkide dira, guztiak gizonezkoak, eta ez dute ilusiorik falta; aurrerantzean ere


Indarkeria gaitzetsi ezean Otegi ez dutela solaskidetzat hartuko berretsi du PSOEk

PSOEk inor solaskidetzat hartzeko hark indarkeria gaitzestea ezinbesteko baldintza dela nabarmendu du berriro Jose Blanco alderdi horretako Antolakuntza idazkariak. Erantzun horixe eman du Arnaldo Otegi hizketakide baliagarritzat duen galdetu diotenean. Areago, hori ez dela bere iritzi soila, PSOEren erabakia baizik azpimarratu du.

"Inor ez da izango PSOEren solaskide izango indarkeria eta xantaia gaitzesten ez baditu, eta demokraziaren joko arauak onartzen ez baditu. Behin betiko argi gera dadin: hori ez da PSOEko Antolakuntza idazkariaren iritzia, PSOE beraren iritzia baizik", adierazi du Blancok.

Gaur zenbait komunikabidek plazaratutakoa aintzat hartuta, Otegi sozialistentzat solaskide baliagarria den galdetu diotenean erantzun du hori.


Aterkiz babestuta ospatu dute San Telmo Eguna Zumaian

Gaur goizean goizetik euriz bustita esnatu da Zumaia. Dena dela, egueraldi txarrari aurre egin, aterkiak eskuan hartu eta 10:00etarako jendetza prest zen San Telmo Eguneko prozesioan parte hartzeko. San Telmo kaleko elkarte gastronomikoetan eta hainbat etxetan giroa paregabea izan dute goiz erdian eta ez da falta izan txorizo eta haragi egosirik, patata tortilarik, ezta txakolin eta ardo freskorik ere.


M-8ak elkartuta

Abortu librearen alde egin dute legebiltzarkideek, PPkoek izan ezik.


Chic

Givenchy hil omen dela. Balentziagaren ikasle eta miresle izan zela. Emakumetasun eredu bat ezarri zuela, maisuak markatutako bidetik, puntadaz puntada. Chic. Zer den emakumetasun jakin baten inguruan jositako industria... Urte asko dira jostun ospetsuak ez direla beren jantziak saltzetik bizi, lurrin, poltsa eta gainerako osagarriak saltzetik baizik.

Aspaldi egindako elkarrizketetara jotzeko aitzakia eman dit albisteak, gutxienez. GETARIA karpeta, GRABAZIOAK atala. “Balentziagak jositako soinekoarekin egin nuen nik lehen jaun-hartzea. Herrikook esan dezakegu hori”. Ez batek ez bik. Eta ez dira behinolako elite politiko zein ekonomikoko kideak. Ezta gutxiago ere. Elite ofizialeko udatiarren itzalpean bizitzera ohitu zituztenak dira; antxoa gatzatzen baldintza gogorretan ume-umetatik ibiliak; gerraren ondorioz desjabetuak eta herritik egotziak euretako zenbait. “Balentziagatarrak abertzaleak ziren baita ere, esan al dizut lehen?”. Parisera joan eta 'handi' bihurtu aurreko Cristobal Balentziaga ezagutu zuten, batzuek erdeinuz tratatzen zuten auzoko jostuna.

“Ez nuen gorde nire komunio jantzi hura, horixe pena”. Eskuak arrain garbitzen hebaindutako emakumeak, kazetariari kafea atera bitartean. Inoiz chic deitzen ez zaion dotorezia infinito horrekin.


Abaraxkaren irekiera ospatuko dute ostiralean

Ikasturtearen hasiera ospatuko dute ostiralean.

Abaraxka udal ludoteka bere eskaintza aurkezten ari da egunotan, ate irekien jardunaldien bitartez. Ikasturtearen hasiera ospatzeko, festa txiki bat egingo dute ludotekan, datorren ostiralean. 16:30ean hasiko da, ludotekaren egoitzan.

Jolasak, askaria eta musika egongo dira, eta gurasoek ludoteka ezagutzeko aukera izango dute. Izena eman nahi dutenek egun egokia izango dute ostiralekoa. Bi argazki eraman behar direla gogorarazi dute.


Siberiako frontea igandera arte izango dugu gainean

Gatza, elur makinak eta etxerik gabekoentzako oheak, hotzaren aurrean. Hotza nagusi izango da, elurrak edozein kotatan egin dezake eta izozteak ahulak eta leunak izango dira.

Euskalmet Meteorologiaren Euskal Agentziaren iragarpenaren arabera, negu gorriko eguraldia espero da ostegunerako. Lurralde osoan hotz handia egingo du, baita kostaldean ere, eta izotza nonahi botako du. Tenperaturek nabarmen egingo dute behera, eta lau ordutan sei gradu egin dute behera. Eguraldi hotza eta denboralea datorren asteburura arte mantenduko da.

Herrizaingo Sailak

alerta laranja ezarri du Bizkaian eta Gipuzkoan, eta alerta horia

Araban, ostegunerako eta ostiralerako, elurra, izotza eta muturreko

tenperatura baxuak direla eta.

Ostegunetik aurrera, hotz handia izango da protagonista eta izotza eta elurra izango dugu. Elur-kota itsas mailara jaitsiko da. Errusian kokatutako 1.060 milibarko antizikloi indartsu baten eraginez emango da egoera hau. Europako eguraldia baldintzatuko du antizikloiak, aire oso hotza sartuz kontinenteko zati handi batean eta denboraleen mugimendu ohikoa blokeatuz.

Ostegunean eta ostiralean, prezipitazioak ahulak izango dira eta EAEko ekialdean ia ez da prezipitaziorik egongo, baina edozein kotatan egin dezake elurra.

Euskadik hotz denboraleari aurre egiteko larrialdi plana abian jarri du. Gatza, elur makinak eta etxerik gabekoentzako ohe gehiago ezarri ditu.

Ardura berezia eskatu du Herrizaingo Sailak hotz bolada datorrela aurrikusten denean, elurra edo izotza, eta horrek eragindako arazoei aurregiteko gomendioak jarraitzea eskatu dute.

Errusian kokatua dagoen antizikloi batek Europako eguraldia baldintzatzen du eta egun hauetako egoeraren erruduna da; izan ere, aire hotza zabaltzen du kontinentean zehar eta ekaitzen ohiko mugimendua blokeatzen du.

EAEko erakundeek neguko larrialdi plana abian jarri dute

Arabako Foru Aldundiak larrialdi plana abian jarri du ordu bietatik aurrera. Gipuzkoak prest ditu elurra kentzeko 68 aparatu; horietatik, 22 aparatu AP-1 eta AP-68 autopistetan izango dira, eta milaka gatz tona gordetzeko 38 zulo prest dituzte.

Bilboko Udalak 50 ohe gehiago ezarri ditu Mazarredoko neguko ostatuan, etxerik gabeko pertsonak artatzeko. Halaber, elurra kentzeko 42 aparatu prestatu ditu lurralde osorako, eta 185 tona gatz prest ditu.

Gasteizen, Udalak Larrialdirako Mahaia bildu du, eta 18:00etatik aurrera gatza banatzea erabaki du .

95 pertsona hil dira Europan, hotz denboralea dela-eta

Europa ekialdean bizi duten hotz denboraleak 95 hildako utzi ditu. Ukranian -33º izan dituzte, azken sei urteotako tenperaturarik baxuenak. Gutxienez 30 lagun hil dira bertan, gehienak etxebizitzarik gabeko pertsonak. 500 lagun, gainera, ospitaleetara eraman behar izan dituzte. Bosnian -31º izan dira, eta Polonian, Errumanian eta Bulgarian ere zero azpitik 30 gradu baino gutxiago izan dituzte.


"Uste duguna baino hobeto, baina gustatuko litzaigukeena baino okerrago"

Hala dago itsasoa Marigomezen esanetan. Plentziako itsas estazioko zuzendaria saritu du Europako Ingurumen Toxikologia eta Kimikako Elkarteak.

COVID-19ak ikerlariei nola eragin dien kontatu digu. Gainera, Plentzian masterra egiten ari diren atzerriko hainbat ikasle etxera joan ezinik, alokairua ordaindu beharrean, eta klaseak online jarraituz geratu dira gaitzaren ondorioz. Itsas estazioko lana nolakoa den, bertan egiten dituzten ikerketez... aritu zaigu, saritua izan den astean.


"Bertso txapelketa eten dugu, baina barnetegiak aurrera doaz"

Amurrion egiteko zen finalerdia bertan behera utzi behar izan du Arabako Bertsozale Elkarteak egoera hobetu artean. Apirileko bertso barnetegiak atzeratu egingo dituzte.

Martxoaren 14an jokatzekoa zen Amurrioko Katekesi aretoan Arabako Kuadrilla arteko Bertsolari txapelketako azken finalerdia. Alabaina, koronabirusagatik ezarritako neurrien ondorioz, bertan behera utzi behar izan zuten emanaldia: "Finalaurrekoa eta finala udalek hartutako erabakien ondorioz atzeratu dira. Oraindik ez daukagu data berririk".

Urtero gisa, udaberriko oporraldietarako bertso barnetegiak antolatu dituzte Aiaraldeko gazteentzat. Egoerak baldintzatuko du erabakia, ordea: "Barnetegiak ziurrenik aurrera doaz, baina oraindik zain gaude". Euskara teknikariek Aiaraldea komunikabideari adierazi dietenez, irailera atzeratuko dute irtera.


Amaitu da Gazte Astea

Joan den ostegunean amaitu zen Gazteria Sailak antolatutako Gazte Astea. Ekintzen balorazio "guztiz positiboa" egin dute haur eta gaztetxo zein heziltzaileek. Hainbat ekintza egin dituzte: irteerak, jolasak, ikastaroak, txapelketak... Guztira, 214 bat gaztetxok hartu dute parte ekintzetan. Goiko argazkian Futbito Txapelketako talde irabazlea.


Pasahitza: 2014-10-17

Ataria irratiko goizeko magazina


Gizonezko bat hil da Bilbon, auto batek harrapatuta

Zumalakarregi etorbidean gertatu da ezbeharra, 06:50 aldera. Hildakoa 26 urteko gizonezkoa da.

Lehen informazioen arabera, oinezkoa era desegokian saiatu da errepidea gurutzatzen. Udaltzaingoa istripuaren tokira agertu da, eta gizonezkoa suspertzen saiatu da zerbitzu medikoa iritsi artean. Oinezkoa harrapatu duen ibilgailuak ihes egin du istripuaren tokitik.

Beste oinezko bat hil zen, atzo, Guardian (Araba), auto batek harrapatuta. Ezbeharra 19:30 aldera gertatu zen A-124 errepidean. Larrialdi zerbitzuak oinezkoa suspertzen saiatu ziren, baina ez zuten lortu.


Jendez bete ez, baina gogoz ase bai

Bilbon ere, milaka lagun batu dira Athleticen futbol zelaian, «erabakiaren aroa» hasi dela ozen aldarrikatzeko.Dimak eta Ispasterrek herri galdeketak egingo dituzte 2016. urtean

Bilbon ere erabakitzeko eskubideak hartu zituen plazak eta kaleak, zubiak eta espaloiak, eta, arrats partean, San Mames Barria futbol zelaia egin zuen bere aldarrikapenaren bozgorailu. Milaka lagun batu ziren Athleticen estadioko harmailetan, eta ozenki aldarrikatu zuten hasia dela erabakiaren aroa.

Itxura ederra zuen zelaiak, jositako oihalen hamaika kolorek apaindua. Futbol zelaia betetzea zen erronka, baina harmailetan hutsune nabarmenak ikusten ziren, batez ere eguzkiak gogor jotzen zuen aldeetan. Gerizpean, berriz, dantzan, saltoka eta txaloka egon ziren hara batutako herritarrak, bizipozak hartuta.

Ekitaldia hasteko bi ordu eta ateak zabaltzeko ordubete falta zenean, sekulako orroak eta txaloak entzun ziren San Mamesen, Athleticek gola sartu izan balu bezala. Ateetan bildutako jendea zen, lan egitera joandako boluntarioak horietako asko, batzuk trikitiaren soinuan dantzan, besteak dantzariei adore ematen; den-denak azaltzeko zaila den euforia moduko batek hartuta.

Eta euforia puntu batekin hartu zuten ekitaldiaren hasiera, Oihan Vega eta Ainhoa Vitoria aurkezleen eskutik. Ekitaldiaren xedea gogoratu zuten; herritarrak —«gure osagai magiko bakarra», Vegaren hitzetan— benetako protagonistak direla berretsi, eta agerian utzi zuten haienganako konfiantza; «hutsik dauden aulki horiek ere betetzea lortuko dugu», esan zuen Vitoriak.

Historikoa nahi zuten antolatzaileek San Mameseko ekitaldia, eta beste une historiko bat akordura ekarriz abiarazi zuten: Jose Anjel Iribarrek eta Inaxio Kortabarriak Atotxako estadioan ikurrina atera zutenekoa, 1976an. San Mamesen ere egon ziren Athleticeko eta Realeko kapitain ohiak, Arrate Orueta eta Eba Ferreira Athleticeko jokalariekin batera, baina oraingoan, ikurrina barik, hautetsontzia ekarri zuten zelai erdira. Eta han egon zen ekitaldia amaitu arte.

Jarraian, Kepa Junkera agertu zen zelaian, soinua eskuetan eta dozena bat pandero jotzailek lagunduta. Dantzan jarri zituzten guztiak. Ez harmailetakoak soilki: zelaira ematen duten ateetako bi ireki ziren, eta handik ehunka lagun agertu ziren kalejiran, zelaiaren buelta osoa inguratu duen giza katea eginez musikariek Egun da Santimamina jotzen zuten bitartean.

Kirmen Uribe eta Rafa Ruedaren txanda izan zen hurrengoa. Ruedaren gitarra lagun, Gernikako arbola hartu zuen Uribek ahotan: historia luze eta sustrai sakoneko haritza, askatasun eta berdintasunaren ikurra, gerran frankistek fusilatu zutena. Eta gogoratu zuen haritza berba har hitza ere uler daitekeela, eta horixe egiteko deia zabaldu zuen: hitza hartzeko, «jende zoriontsua herri libre batean» xede.

Aniztasunaren ispilu

Silvia Iriondo euskal jatorriko kantari argentinarraren emanaldiaren ostean, Txema Montoia eta Reyes Prados aritu ziren aurkezle. Pradosek gogoratu zuen, erdaraz, duela bi urte iritsi zela Andaluziatik Euskal Herrira: «Nirea bezain askotarikoa den herri bat ezagutu nuen». Eta euskaraz jarraitu zuen, jendearen txaloen artean: «Euskara ikasteari ekin nion orduan. Bere etorkizuna erabaki nahi zuen herri bat ikusi nuen, eta pentsatu nuen: Zergatik ez? Euren esku egon beharko luke».

Pradosek aipatutako aniztasun horren ispilu izan ziren hurrengo emanaldiak: Txoria txori abestia gitarra eta kaxoi flamenkoaz kantatua, eta Igor Elortza eta Unai Iturriaga bertsolariak, Senegalgo danborren erritmoek lagunduta bertsotan.

Ekitaldiaren azken txanpan iritsi zen albistea: Dima eta Ispasterreko herritarrek (Bizkaia) iragarri zuten 2016an euren herrietan galdeketak antolatuko dituztela, erabakiaren aroari beste bultzada bat emateko.


Hossain Kanaachek irabazi du Tolosako Herri Krosa

Tolosako XXIX. Herri krosa irabazi du Hossain Kanaachek. 8,1 kilometroko ibilbidea egin behar izan zuten lasterkari guztiek.

San Esteban auzo elkarteak antolatutako krosean hartu du parte Hossain Kaanachek eta bera izan da azkarrena. 25 minutu behar izan ditu oriotarrak 8 kilometroko ibilbidea egiteko. Kaanachek Tolosaldeko Atariari egindako adierazpenetan proban egindakoarekin gustura dagoela esan du. Test bat egin nahi nuen. Ez nuen lasterketa ezagutzen eta, egia esan, ezusteko polita izan da niretzat. Lasterketa azkarra da, oso giro polita dago eta gustura egin dut korrika. Azkarra da, haize pixka bat ere bazegoen, eta aldaparik ez dagoenez, aparta da korrika egiteko. Lasterketa guztietan maila ona izaten da, eta gaur zortea izan dut. Indartsu atera nahi izan dut eta, haize pixka bat izan arren, azkar atera ahal izan dugu, eta bakarrik iristea lortu dut

Gainontzeko parte hartzaileen denborak ezin izan dituzte gorde. Akats informatiko bat izan da, eta, ondorioz, gainontzekoen denborak ezin izan dituzte erregistratu.


Hauteslekuak itxita, kontaketak hasi dituzte

19:00etako kontaketaren arabera Gipuzkoan %58,34ak bozkatu du, duela hiru urteko hauteskundeetan baino %2,35 gehiagok.

12:00etako datuek bestelakoa bazioten ere, 17:00etako kontaketaren arabera, parte hartze maila igo egin da Gipuzkoan, 2009 urteko datuekin alderatuta. %46,97ak bozkatu du 17:00etarako Gipuzkoan, eta 2009. urtean %46,04 zen ordu horretako kontaketak ematen zuen datua.

Lotutako albisteak:

• 45.428 goierritarrek dute gaur bozkatzeko aukera

Elkarrizketak:

• Juanjo Agirrezabala (EH Bildu):

«Independentziak ongizatea bermatzeko aukera emango digu»

• Julio Herreros (PP):

«Bake prozesuan pausoak eman behar dituztenak terroristak dira»

• Fernando Fariñas (PSE-EE):

«Independentzia ezin daiteke aurkeztu panazea balitz bezala»

• Garbiñe Mendizabal (EAJ):

«Krisia gainditzeko, erabakitze eskubidea ere funtsezko giltzarria da»

• Mikel Arana (Ezker-Anitza):

«Murrizketen bidetik jarraituta, ez gara gurpil ero honetatik aterako»


Orio Arraun Elkarteak Traineru Kluben Elkarteko kidea izateari utzi dio

TKE Traineru Kluben Elkarteak 2012ko lehen batzar orokorra egin zuen larunbatean, Oiartzunen. Bertan, elkarteko kideak zein izango diren zehaztu zuten. Orio Arraunketa Elkarteak TKE elkartea utzi du, Camargorekin batera, eta Portugaletek eta Zierbenak hartu dute haien lekukoa. Iazko denboraldiko kirol merituak izan dituzten kontutan horretarako. Oriok hamabigarren postuan amaitu zuen San Miguel Liga iaz. Hala, play off-etan lehiatzeko kautelazko neurria ere bertan behera utzi zuten erabakia hartzerakoan.

Aurreantzean ere hamabi taldek osatuko dute elkartea, orain arte bezala. Urdaibai auzia argitu bitartean TKE elkartea hamaika kidek osatzeko aukera alde batera utzi dute, beraz. Aldeko zortzi botorekin, kontrako hirurekin eta abstentzio batekin onartu zuten Orioren baja.

Larunbateko biltzarrean TKEren zuzendaritza berria ere izendatu zuten. Javier Gonzalez, Portugalete Arraun Elkarterko lehendakaria, izango da aurrerantzean taldeko buruzagia. Horrez gain, aurreko urteko 700.000 euroko aurrekontua onartu zuten kideek, aho batez.

Oriok aurtengo denboraldian KAE 1 mailan jokatzea berretsi dute, beraz, TKEko kideek. Erabakia hasiera batean «behin betikoa» dela argitu du Iñaki Mikeok, TKEko kudeatzaileak. Hala ere, oraindik Urdaibai auzia-ren inguruko epaiketa ez da hasi, eta «epaiak izan lezakeen eragina ezin da aurreikusi». Gonzalezek, bere aldetik, adierazi zuen bere taldea «erabat aseptikoa» izango dela epaileak hartzen duen erabakiaren aurrean.


Ohorezko Erregionaleko taldea Mondragonen aurka

Ohorezko Erregionaleko Oiartzunek Mondragonen kontra jokatuko du asteburuko jardunaldia. Etzi, 15:30ean hasiko da partida Karla Lekuona zelaian (Ugaldetxon).


Osakidetza greba "boikotatzen" ari dela salatu dute sindikatuek

Greba lausotzeko asmoz gutxieneko zerbitzuen erabilera "maltzurra" egitea egotzi diote Jaurlaritzari. Hala ere, grebaren lehen balorazio positiboa egin dute. Osakidetzako sindikatu guztiek deitu dute bi eguneko grebara.

Osakidetzarekin oso haserre eta greba izaten ari den erantzunarekin pozik daude langileak. SATSE, ELA, LAB, SME-FFHH, CCOO, UGT eta ESK sindikatuek deituta, 48 orduko greba ari dira egiten atzo gaueko hamarretan hasita. 30.000 langile daude deituta protestara.

Langile horietako askok parte hartu dute eguerdian ospitale atarietan egin diren elkarretaratzeetan. Gurutzetako ospitalean, 400 langile inguru bildu dira Osakidetzari enplegu duina eskatzeko. Jon Darpon sailburuari kontra eginez, esan dute ez daudela protestan soldatak igotzeko eskatzeko; "enpleguaren alde" ari direla azpimarratu dute.

Grebak babes "garrantzitsua" izan duela uste dute sindikatuek, eta, horien iritziz, langileek "errieta" egin diote Osakidetzako zuzendaritzarik: “Osakidetzak kontuan har dezala eta proposamen argi eta kalitate-asistentzia eskaintzeko behar adineko inbertsioa eskain ditzan nahi dugu”.

Langileak oso kritiko agertu dira Osakidetzaren zuzendaritza grebarekin izaten ari den jarrerarekin; greba "boikotatzen" ari direla salatu dute. Besteak beste, gutxieneko zerbitzuak gehiegiezkoak direla iritzi diote, eta, zenbait ebakuntza arratsaldez progaramatu dituztenez, hainbat langileri aparteko orduak ordainduko dizkietela. Halaber, medikuntzako ikasleak erizain lanak egitera joatera derrigortu dituztela salatu dute.

Enpleguaren alde

Sindikatuen arabera, Osakidetzak 3.000 lanpostu "suntsitu" ditu, lanaldiaren luzatzea "inposatu" diete, eta soldatak jaitsi dizkiete. Horren aurrean, enplegua "berreskuratzea", lan karga onargarriak ezartzea eta langileen arteko soldatetan "diskriminazioak ezabatzea" eskatuko dute, besteak beste. Horrekin, osasun zerbitzua hobetzea nahi dute sindikatuek.

"Osakidetzaren urduritasunaren erakusgarri diren eta lantaldea isilarazteko asmoa duten inposatutako gutxieneko zerbitzuen demasa" ere salatu dute sindikatuek.


Ostegun Gizena, bakarra

Elkarteentzat ere berezia izaten da inauterien hasiera. Afariak egiten dituzte, eta aurretik edo ondoren, txaranga inprobisatuak ateratzen dituzte kalera. Xarma handiko giroa sortzen dute kaleetan.

Tolosar inauterizale ororentzat egun berezia izaten da Ostegun Gizena. Urte osoan itxarondako egun horietako bat da: aurreko egunetako emozio eta zirrara horrengatik. Txupinazoagatik. Koloreagatik. Musikagatik. Lagunekin topa egiteagatik. Alaitasunagatik. Bakarra da Ostegun Gizena.

Bakarrak dira Ostegun Gizena eta bere giroa. Egunekoa nahiz gauekoa. Eta badira giro bikain hori borobiltzen laguntzen dutenak: elkarteak.

Elkarteentzat ere urteko egun seinalatua da. Aurreko egunetan hasten da zalaparta: datozen egunetarako mahai zozketak, elkartea bera atontzeko lanak, txarangak osatzeko gorabeherak... leku guztietan bezala, zoramena.

Baina Ostegun Gizena elkartekide eta gainerako lagunak biltzeko eguna da. Ongi pasatzekoa. Goizean hamaiketako legeak biltzen ditu gehienak, eta nola ez, txorizo edo txistorra ezin falta!

Arratsalde-gaueko xarma

Baina iluntzean iristen da benetako festa. Elkarte guztietan afariak antolatzen dituzte Inauterien hasiera ospatzeko. Eta hemen ere, ezin musika falta!

Elkarteko bazkideek eta lagunek osatutako txaranga inprobisatuak ibiltzen dira kalez kale arratsaldetik gaueko ordu txikiak arte. Noiznahi, nonahi, bada baten bat. Hobeagoak ala okerragoak, baina aski dira bizpahiru musikari giroa jartzeko. Ostegun Gizen gauak duen xarma berezi hori...

OSTEGUN GIZENA

11:30. Udal Txistulari Bandak

Inauterietako zortzikoa joz egingo du ohiko ibilbidea.

11:45. Ostegun Gizen Konpartsaren agerpena Plaza Zaharrean.

11:45. Kabi-Alai Elkarteak Gure Kaiolako gazteak

2016ko Inauterizale Kuttun izendatuko ditu.

Ondoren, pregoia.

12:00. Plaza Zaharrean, suziria .

12:00. Pintxana eta Kabi-Alai txarangen irteera Aroztegieta kaletik.

14:00. Txosnagunean Zahagi Ardoa. Zuk Jana, Txoznak edana.

16:30. Zezen Plazan zezen-festa, Pintxana eta Kabi-Alai txarangek alaitua.

Ondoren, kalejira.

19:00. Txosnagunean Egurra ta Kitto taldea.

19:30. Emakumeon Plazatik Zezen Suzkoa irtengo da.

Antolatzailea: Ero Etxe Elkartea.

20:00. Aurrera Kirol elkartearen danborrada.

22:30. Txosnagunean Sangre de Monos taldearen kontzertua.

Ondoren, DJ Jotatxo.


Gaur sozialisten Gertuko Bulego Parlamentaria zabalik


Futbolin txapelketa

Ortzegunero Pui ostatuan izanen dute hitzordua futbolinzaleek. Joan den astean jokatu ziren lehen partidak eta lesakar batzuek eraman zuten lehen saria. Bikote bakotxak 250 pezeta ordaindu behar ditu izena ematerakoan, eta irabazleek afari bat irabaziko dute Zubiondo sagardotegian.


'Negacion' pelikula emango da asteburuan Aita Marin

Asteburu honetan Negacion pelikula britainiarra emango da Aita Mari zinean. Ohiko ordutegian emango da: ostiralean 22:15ean, larunbatean 19:30 eta 22:15ean eta igandean eta astelehenean, ikuslearen eguna, 19:30ean.

Zuzendaria: Mick Jackson. Aktoreak: Rachel Weisz, Tom Wilkinson, Timothy Spall, Andrew Scott, Caren Pistorius, Alex Jennings, Jack Lowden, Will Attenborough, Michael Epp. Iraupena: 110 minutu. Generoa: Drama. Herrialdea: Erresuma Batua. Urtea: 2016. Jatorrizko izenburua: 'Denial'.

Deborah Esther Lipstadt historialari estatubatuarrak hainbat kazetari eta historialari kritikatu ditu bere Denying the Holocaust liburuan (Holokaustoaren ukazioa), naziek Alemanian egindako sarraskiak ukatzeagatik. 1996. urtea da, eta, liburu hori kaleratu ondoren, David Irvingek Lipstadt salatuko du, bere izen ona zikindu duelakoan. Irving kazetari ospetsu bat da, eta Hitlerren jarraitzailea. Epaitegira iritsiko da auzia, eta biek badakite zer-nolako garrantzia duen ebazpenak: Holokaustoan gertatutakoa babestu beharra dute.


KIA autoak ere salduko dituzte Chapimen

Arrasateko Chapimen Citroën autoak saltzen dituzte, eta KIA etxeko ibilgailuak ere salduko dituzte hemendik aurrera. KIA autoen mantenua ere eskainiko dute tailerrean, aurrerantzean.


(Bilduma) Mikel Laboa

Zazpi urte dira Mikel Laboa hil zenetik. Gaurko egunez zendu zen musikari antiguatarra. 2008ko abenduaren 1eko goizaldean hil zen sortzaile eta kantari handia. Haren heriotzak samin eta zirrara handia eragin zuen kultur munduan, eta, oro har, gizartean.


Matrikulatzeko aukera, Biterin

Datorren ikasturtean pentsatzen ari dira dagoeneko Ttarla dantza taldeko kideak. Hori dela eta, 2017-2018rako matrikulatzeko bi zita jarri dituzte: etzirako, bata, eta ostegunerako, bestea. Arratsaldeko 17:00etatik 18:00etara izango dira, Biterin.


Ingalaterran aurkeztuko du Deabru Beltzak taldeak ikuskizun berria, maiatzean

'The Wolves'-en estreinatu aurreko emanaldia Bilbon egingo du, apirilaren 23an. Hamelingo txirularia aintzat hartuta prestatu dute lana.

Deabru Beltzak antzerki taldeak The Wolves kale ikuskizuna prestatu du, eta maiatzaren 6an aurkeztuko du ofizialki, Ingalaterran, Norwich Norfolk jaialdian. Hil bereko 7an ere ariko dira han. Estreinatu aurreko emanaldia Bilbon egingo dute: apirilaren 23an, Kaleszena ekitaldian.

Inauterietako larunbaterako -martxoaren 5erako- bertsio moldatu bat atonduko dute. Bilbon ariko dira, udalak antolatutako desfilean.

Hamelingo txirularia aintzat hartuta egin du ikuskizuna Deabru Beltzak taldeak. Bertsio libre samarra da, baina. Izan ere, "piano jotzaile maltzur baten istorioa kontatzen du", gaurko aurkezpenean esan dutenez. Eta xagurik ez da, otsoak baizik. Hiru txotxongilo erraldoi dira protagonistak. Bilboko Udalak dio "ikusgarria" dela lana.

The Wolves da talde haren "ikuskizunik garrantzitsuena", haren arabera. 1996an sortu zuten Deabru Beltzak, eta harrezkero hamar antzezlan aurkeztu ditu. Les tambours de feu-rekin (2002) 400 emanaldi baino gehiago egin zituzten.


Nazioarteko boxeo ekitaldia lehen aldiz Gipuzkoan, Errenterian

Latigo boxealaria, entrenatzailea, antolatzaile eta Gipuzkoako Boxeo Federazioko, Foru Aldundiko eta Errenteriako Udaleko ordezkariak aurkezpenean. Arg: Herri Bizia

Night of Belts kalitate handiko ekitaldia izango da urriaren 7 gauean gauzatuko den boxeo-borrokaldia. Sebas Perez boxeolari errenteriarrak parte hartuko du.

Latigo deitzen diote Perezi. Gerriko nazional zein europarra izango ditu jokoan oilar pisu kategorian. Guztira hirun borrokaldi profesional eta zazpi amateur egongo direla azaldu dute. Haietako hiru emakumezkoenak eta hori ere azpimarratu dute: kirol honetan emakumezkoen garrantziaz aritu da Perez.

Europar Batasuneko txapelketa hau lehen aldiz egingo da Gipuzkoan eta Errenteriako plaza aukeratu dute. Gipuzkoako boxeoan duen garrantzia azpimarratu dute eta “harro” daudela azaldu.

Urriaren 7an, 19:00etan Galtzarabordako kiroldegian. Sarrerak hartu beharko dira lehendik 15 eta 25 euroren truke: Team Latigo elkartean, Galtzaraborda kiroldegian, Errenteriako Vivaldi eta Aralar tabernetan eta Donostiako Araba Etxean.


Kilometro "arrakastatsuak"

Ehun mila lagunen aurreikuspena egin zutela agertu du Dorleta Mendibil Bergarako Aranzadi ikastolako zuzendari pedagogikoak, eta bete egin dela.

Pozik daude gaur aurtengo Kilometroen antolatzaileak, giro bikainean igaro baitzen atzo Bergaran Gipuzkoako ikastolen festa.

Aranzadi Ikastolak izan du jaia antolatzeko ardura, eta Dorleta Mendibil zuzendari pedagogikoak gaur goizean agertu duenez, "arrakastaz! bete dute ekitaldia. Ehun mila lagunen aurreikuspena egin zutela eta bete egin dela agertu du Mendibilek Euskadi Irratian.

Egun guztian oso giro ona izan zela eta antolaketa ondo ibili zela nabarmendu du. Bildutako dirua -oraindik ez dakite zehatz zenbat den- Seminario zaharra berritzeko, eta, ondorioz, ikastolak dituen egoitza arazoa konpontzeko erabiliko dute.

Datorren aurtean Irurako Ikastolak antolatuko du Kilometroak festa.


Mugetara

Muga hitzak ospe txarra du. Eta ulertzekoa da: gatazka odoltsuak mugen izenean direla esan digute behin eta berriz, eta eredu ezin gorrotagarriagoak ditugu estatuek alanbre hesiz eraikitakoak, armadek tiroz babestu edo irabazitakoak. Indarkeriarekin lotzen du gure inkontzienteak, baita gure kontzientziak ere. Zenbat aldiz ez ote duzun entzun mugak desegin behar direla, hormak eraitsi, gauza bera balira bezala...

Hiztegia bera aldatzen goaz, kontzeptuak argitze/garbitze aldera, eta hesiaz hitz egiten dugu, eta autodeterminazioaz, eta herriez. Lurraldetasuna hitza bera ere gero eta gutxiago entzuten da.

Aldi berean, gure izaera mugatzen dutenei muga jartzeko aholkatzen zaigu, temati, muga adierazten duten hitzak kontu handiz erabiliz: zenbat eta zenbat mezu ez ote duzun jaso besteengandik bereiztera animatzen zaituztenak, eta ez naiz bakarrik publizitateaz ari: pertsona kaltegarriengandik aldendu, energia txarra ematen dizutenengandik babestu... Horrelakoez beteta daude Facebookeko hormak eta sarrera ontziak. Eta zu, horiei adi, zure askatasunaren alde, mugak eraisteko aldarrikatzen duzunean bezain sutsu.

Ez al da kontraesana? Batzuek ondo ikasia dute hitzen boterea, eta maisuak dira nahasmendua sor dezakeen edozein paradoxaz baliatzen, edo sortzen. Agintari bati entzun nion behin aurreitzirik gabe ari zirela arautzen... Muga etiko guztiak forrotik pasatzeko. Nork eta zergatik irakurtzen ere ikasi beharko genuke, publizista handien esanak ulertu nahi baditugu.

Mugak nork eta zergatik jarriak diren galdetu beharko genukeen bezala. Guk geuk jartzen ditugunean ere, horrek laguntzen digun/duen ala ez, zeren beldur, zein helbururekin. Eta zeri, zeri, diot eta ez nori, eta horretan dagoela gakoa iruditzen zait, pertsonak ez baitira mugatu/hesitu beharrekoak.

Beste adibide bat: Uharte eraso sexisten aurkako eremua da, mugan jarri dute kartela. Gainean feminazi (ederki asmatuta hitza) eranskailuak jarri dituzte matxismoari muga jartzearen kontrakoek.

Azkena: gaur bertan lagun bati esan behar izan diot ez berriro deitzeko, ezetza ezetz dela, modu lagunkoiaz esan ere. Bortxa erabili beharko dut kasu egiten ez badu?

Aspaldiko ikasgaia da zure askatasuna bestearena hasten denean bukatzen dela. Hil ala biziko kontua izan daiteke muga, palestinarrak zeinek babestuko?


Gorka Zabaletaren kontzertua izango da bihar, Organo Erromantikoaren Nazioarteko Zikloaren barruan

Organo Erromantikoaren Nazioarteko XIII. Zikloko hirugarren saioa izango da bihar Azkoitian, eta Gorka Zabaleta txistulari azkoitiarrak eskainiko du kontzertua, Ainhoa Franco sopranoa eta Fernando Gonzalo organo jotzailea alboan dituela.

Zabaletak Donostiako Musika Kontserbatorioan egin zituen goi mailako musika ikasketak, eta 2000. urtetik Azpeitiko Juan de Antxieta musika eskolako irakaslea da. Halaber, Bilboko Udal Bandarekin dozenaka kontzertu eskaini ditu azkoitiarrak, eta bandaren Harizko txistua eta Hala ere diskoetan parte hartu du.

Kontzertua Azkoitiko Amabirjinaren Jasokundearen Parrokian izango da, 20:00etan.

Azpeitian, berriz, Esteban Elizondo organo jotzaileak eskainiko du kontzertua, igandean, 20:00etan.


Dagoeneko lau mila soldadu estatubatuar hil dira Iraken

Bushek dio ez direla alferrik izan, eta borrokan jarraituko dutela iragarri du


Arantzan presoak eta iheslariak gogoan izan dituzte urteko azken egunean

Urteroko ohiturari eutsiz, euskal presoak gogoan, urtezahar egunean, elkartasun kalejira egin zuten Arantzan. Horrez gain, abenduaren 24an Euskal Herriko bertze hainbat tokitan egin zuten bezala, Hertzainak taldeak duela 30 urte sortutako 564 kanta kantatu zuten.


Berritasunekin, abian da Klikmetroak ekimena

Abian da KLIKMETROAK 2016, Kilometroak jaiaren ekimena eta berrikuntza nabari batekin aurten, gainera. Izan ere, oraingoan, parte hartzen dutenen artean, metro bat egiten dutenen artean, alegia, opariak zozkatuko dira.

Kilometroak 2016k sarean egiten duen ekimen garrantzitsuena da hau. Zirkuitu digitala da KLIKMETROAK, eta bere helburua, urriaren 2an Bergaran egingo den zirkuituari ahalik eta itzuli gehien egitea.

Komertzio eta enpresek metroak babesten dituzte, eta norbanakoek, berriz, metro horiek hartu, mezu eta argazki bana jarriz. 300 saritik gora daude zirkuituan banatuta, eta metroak egiten dituztenen artean banatuko dira.

Metroz metro, ea zenbat itzuli egiten dizkiogun zirkuituari!


Zubietako euskararen egunari buruz Nerea Bazterrikarekin.


Txuri Urdinek liga irabazi du finalean Jaca menderatuta

Denboraldia biribildu du Txuri Urdin izotz hockey taldeak Senior mailako liga irabazita. Finaleko hirugarren partidan ere mendean hartu dute Jaca donostiarrek (2-7), eta sasoi osoan erakutsitako nagusitasuna berretsi dute. Duela hilabete batzuk kopa ere irabazi zuen Txuri Urdinek aurkari bera gaindituta.


Gabonetako menuak Interneten ikus daitezke

Klink elkarteak Gabonetako bazkari eta afariak prestatzeko ikastaroak eman ditu abenduan Harresilanda kalean duen egoitzan. Hala, hainbat menu egiten irakatsi dute, eta iaz eta aurten egin dituzten menu guztiak Interneten jarri dituzte ikusteko. www.klinkelkartea.com webgunean sartu eta menuak kontsultatzeko aukera du.


Nerea Mazo eta Iban Garate, gaur, 'Bilboko Aste Nagusia 2019' saioan

Su artifizialak Portugaleko Macedos su-etxeak eskainiko ditu.

Gaur gauean, Nerea Mazo aktorea ('Go!azen'eko Nikole) eta Iban Garate ETBko kazetaria izango dituzte 'Bilboko Aste Nagusia 2019' saioan gonbidatu.

Agustin Ezenarrok eta Ilaski Serranok aurkeztuko duten saioak gainera, su artifizialak eskainiko ditu zuzenean. Ostegunean, Macedos Portugaleko su-etxearen ikuskizuna eskainiko dute.

'Bilboko Aste Nagusia 2019' 22:00etan emititzen da egunero ETB1en eta eitb.eus-en, abuztuaren 25a arte.


Aisialdi begirale ikastaroa Ordizian Irrizblairen eskutik

ORDIZIA // Abenduaren 16tik ekainaren 9ra bitarte, aisialdiko begirale ikastaroa antolatu du Irrizblai aisialdi taldeak. Ikastaroa larunbat goizetan izango da. Interesa duenak, aldez aurretik izena eman beharko du, abenduaren 4a baino lehen, info@irrizblai.com epostara idatzita edota 688 845 138ra deituta.


Egunero da martxoak 8

Zirraragarria, polita, hunkigarria, indarberritzeko modukoa, goxoa, ilusioz betea… Eta jarrai nezake martxoaren 8a deskribatzeko hitzen zerrendarekin.

Greba bizitzako eremu guztietan kokatu genuen lanaren kontzeptua eraldatzeko, enplegutik haratago dagoena ere lana delako. Greba feministak bost ardatz zituen jo-puntuan: ikasleak, enplegua, pentsiodunak, kontsumoa eta zaintza. Modu batera edo bestera guztiak ukitzen saiatu ginen eta mamitsua izan zen.

Zoragarria izan zen goizean goizetik emakume* andana frontoira nola gerturatzen zen ikustea. Kaxkotik zehar egin genuen ibilbidetxoa; hamaika adin, errealitate eta esperientzia desberdinak ditugun emakumeok* borobiletan izan genituen solasaldiak eta hausnarketak; herrian zehar manifestaldi zaratatsua; argazki alaia eta, aldi berean, indartsua; tuper-bazkari elkarbanatua; mikrofono irekia poesia, kantu eta dantzekin; akelarrea eta Askatasun Plazako zaintza kolektiboko eremua. Borobil atera zen guzti-guztia.

Eguna euritan hasiagatik ere, eguzkia atera zitzaigun edo aterarazi genion, guztion artean.

Iazko greba feministaren eta mobilizazio masiboen ostean, ia mundu guztia bilakatu zen feminista. Emakumeon* aldarriez jabetzen saiatu dira hainbat alderdi politiko eta enpresa multinazional, nahiz eta euren jardunaren bidez andreon* askatasuna eta eskubideak auzitan jartzen dituzten egunero. Joera hori geldiarazten saiatu gara feministak aurtengo grebari begira. Eskaera politiko zehatzak egin ditugu eta nabarmen utzi dugu feminismoaren izaera antikapitalista, intersekzionala eta internazionalista. Bestela esanda, lehen lerroan jarri nahi dugu emakumeon* gehiengoaren ezinegonei eta zapalkuntzei erantzungo dien feminismoa. AEBtako mugimenduari jarraiki, %99aren feminismoa.

Aldarrikapenak martxoaren 8an ez ezik, urteko 365 egunetan ere badute lekua. Nork bere inguruan eragin ditzake aldaketak, eman aurrerapausoak. Inurri lanean, pixkanaka, baina etenik gabe. Etengabe. Soilik horrela lortuko baititugu goizeko ariketan zenbaitetan aipatu genituen egoera injustuak justuago bilakatzea, bizitzak bizigarriagoak eta duinak egitea, guztiontzat.

Egunero da martxoak 8, nahiz eta batzuetan nahi baino malkartsuagoa den bidea. Gogoratu, eguna euritan hasiagatik ere, guztion artean, ateraraz dezakegu eguzkia. Elkarrekin konspira dezakegu, ametsei forma eman diezaiekegu eta maldak guztion artean igo ditzakegu. Horregatik, deitu dugu datorren ostegunean, martxoaren 21ean, 18:30tan Potxoenean balorazio bilera irekia, batzeko. Batu gaitezen egun hori antolatzen aritu ginenok, egunean parte hartu genuenok eta bertaratu ezin izan genuenok, guzti-guztiek dugu lekua eta zeresana bilera horretan.


Gomendio familiaren dokumentuak garbitu eta deskribatuko dituzte

Udal artxiboan gordetzen den Gomendio familiako fondoa txukundu, garbitu, eta deskribatu egingo dute aurten.

"42 kutxetan sartuta dago fondo hori. Karlistaden inguruko agiriak, musika inpresoak, industriari buruzko dokumentuak eta kontu liburuak daude tartean, esaterako. Gai horiekin daude izendatuta, behintzat, kaxetako batzuk, eta barruko dokumentuetan datorrena jaso gura dugu. Egoera txarrean daude asko eta horregatik txukundu, garbitu, egingo ditugu lehenengo eta jasotzen dutena deskribatuko dugu gero", azaldu du udaleko artxibozainak, Izar Salaberrik.

Industriari dagokionez, adibidez, Fanderia moduan ezagutzen den gune industrialaren planoak izan daitezkeenak daude jasota fondo horretan.

Zubillagara

Gomendio familia XVI. edo XVII. mendean etorri zen Oñatira. "Zubillagara etorri ziren, hango zerrategira lanera", zehaztu du Salaberrik. Familia horren dokumentuak aztertu ondoren, familiari buruzko datu gehiago ere ezagutuko dira. Miravalees Restura enpresak egingo ditu dokumentu horien txukuntze lanak eta gero hasiko dute deskribatze lana.


Santakrutzetako egitaraua

Maiatzaren 2tik 6ra bitartean ospatuko dira aurten Santakrutz jaiak Andoainen. Gorputza festarako giroan sartzeko, maiatzaren 1ean herri krosa eta txirrindularitza lasterketa egongo dira.

Egitaraua osorik:

Maiatzak 1, asteartea

FESTAURREA

10:30 XXXIII. Kros herrikoia Zumea plazan, Bixente Huizi memoriala.

11:30 Haur krosa Zumea plazan.

12:00 Txirrindularien lasterketa Leizaur parke inguruan.

Maiatzak 2, asteazkena

16:00 Haur pregoia Zumea plazan.

16:30 Txokolatada Zumea plazan.

17:00 Judo / Karate erakustaldia Zumea plazan (euriarekin Ondarreta Ikastetxean).

18:30 Puzgarriak Zumea plazan (euriarekin Ondarreta Ikastetxean).

19:00 Buruhaundi eta erraldoiak Zumea plazatik hasita.

19:00 Gora Kaletxiki txaranga Basterotik hasita.

19:00 Zumeatarrak Elkartearen danborrada Zumeatarretik hasita.

19:30 Pregoia Zubiaurren.

20:00 Txoznen irekiera.

20:00 Herri-kirolak Bekoplazan.

21:30 Zezen suzkoa Zubiaurretik hasita.

Maiatzak 3, osteguna

SANTAKRUTZ EGUNA

10:30 Dultzaineroak kalean zehar.

10:30 Ikurriñaren jaitsiera, eskopeteroak eta Olagain txistulariak lagunduta.

10:30 Ezpata-dantza Santa Krutz elizan.

11:00 Meza Santa Krutz elizan.

11:30 Ezpata-dantza, eta ondoren, Brokel-dantzak Santa Krutz ermita parean.

11:30 Andoaingo trikitilariak kalean zehar.

12:00 Txakoli dastaketa Santa Krutz parean.

16:30 Kale hezitzaileekin birziklatu jolasak Zumea plazan.

18:30 Andoaingo Udal musika eskolako Konboak: Txukuna taldea eta Fino’s band Zumea plazan.

19:00 Pintxo-pote musikala kalean zehar.

19:00 Tabernen arteko pintxo lehiaketa.

Maiatzak 4, ostirala

KUADRILLA EGUNA

11:00 Kuadrillen arteko jokoak txarangarekin alaituak, Bekoplazatik.

14:30 Kuadrillen bazkaria Bekoplazan. Euriarekin, Makaldegian.

17:30 DJ Bull-ekin kalejira, beko plazatik hasita.

18:30 VIII. Bizikleta festa Zumea plazan.

20:00 Olagain txistularien eta Alberto Agirre abesbatzaren kontzertua Santa Krutz ermitaren parean.

20:30 Karaokea txosnatan.

23:00 Koban, Egurra ta kitto kontzertuak txosnatan.

02:30 Pintxada feminista txoznetan Andoaingo Asanblada Feministaren eskutik.

Maiatzak 5, larunbata

08:00 Gaupaseroen argazkia Espigoian.

09:30 Haurrentzako arrantza lehiaketa Espigoian (federatu txartela ez duenak bertan ateratzeko aukera izango du).

10:00 Artisautza azoka Zumea plazan.

11:30 Urki Dantza Taldearen kalejira eta emanaldia Zumea plazan.

12:00 Bertsolari eta txalaparta kalejira Zumea plazatik.

12:00 Kantujira Basterotik hasita.

14:00 Auzo bazkaria Kale Nagusian (bakoitza bere bazkariarekin). Ondoren, La Jodedera.

17:00 Erreka jaitsiera Etxarritik hasita. Parte hartzaileen hitzordua 16:00tan Bekoplazan.

18:00 Haurrentzako tailerrak, jolasak eta puzgarriak Zumea plazan.

19:00 Bakailao txapelketa Kale Nagusian.

19:00 Burrunba elektrotxaranga txosnetatik.

21:30 Zezen suzkoa, Zubiaurren hasita.

22:30 Peña Santa Krutz elkartearen danborrada, Peña Santa Krutz-etik hasita.

00:00 Rukula, Atom Rhumba, Ingo Al Deu? taldeen kontzertuak txosnatan.

Maiatzak 6, igandea

09:00 Euskaldunaren mendi irteera Andoaingo inguruetan. Egoitzan hasi eta Zumea plazan bukatu.

12:00 XXXII. Sagardo lehiaketa Zumea plazan.

12:00 "Basataloak" talogileak Zumea plazan.

13:00 Andoaingo Udal musika bandaren eta Mugaz taldearen emanaldia, Juanita Alkain plaza ondoan.

17:00 Soinuak taldearen kalejira Basteron hasita.

18:30 Herri danborrada, Bekoplazan hasita. Azken entsegua apirilaren 26an, 20:30ean, ohiko tokian.

18:30 Herriko taldeen kontzertuak: Txili Pipar, Hail Noise, Dukkha eta Malkogarriyak Bekoplazan.

19:00 Plaza dantzak, Udaberri Dantza Taldeko fanfarrearekin, Zumea plazan.


Baltsan eguna ospatuko dute larunbatean Ziburuko plazan

Elkarte Ziburutarrak Baltsan Eguna ospatuko du larunbatean Ziburuko plazan

Goizeko 11:00etan emenen diote haisera eta gauera arte luzatuko da

Ziburu. / Gaizka Iroz

Baltsan elkartea, 2012ko abenduan sortu zuten, euskararen erabilpena sostengatzeko, euskal kultura hedatzeko, herritar euskaldun gisa “gure herriak dituen arazo, erronka beharrei buruz informatzea nahiz gogoetatzeko” asmoz.

Elkarteak, bazkideen bitartez funtzionatzen du eta orotara 60 bazkide dira. Denen artean, hiru ekintza mota desberdin egiten dituzte. Batetik, bazkide bakoitza libre da egoitza erabiltzea lagun edo senide arteko apairuak antolatzeko. Bigarrenik, Baltsan elkartean berak antolatutako ekitaldi idekiak, dohain ala ordainduak eta azkenik, helburu berdina duten beste elkarteek antolaturiko ekimen desberdinak ere egiten dira.

Urtean zehar, aktibitate desberdinak eskaintzen dituzte. Bideo emanandiak, haurren jolasak, bertso bazkariak eta Ziburuko bestetan egitarau alternatiboa bat proposatzen dute besteak beste. Larunbatean aldiz, egun osoko egitaraua prestatuko dute Ziburuko plazan.

Baltsan, “ziburutarren hiztegitik herritar gehienek partekatzen duten hitza” da, bakoitzak berea ekarriz eta denen artean bildutakoa elkarren artean banatzea erran nahi duela duela adierazi dute Baltsan elkarteko kideek eta “baltsanero” izaera hori hedatzea dute xede.

Baltsan Eguna, Ziburuk duen “aberastasun eta aniztasunaren” islatzeko eguna izanen da: “pilotatik txalapartara, danborradatik rap edo rockera, reggaetik folkera, dantzatik kantura, adierazpide anitzen miraila izanen da eguna Ziburun diren hamaika taldere parte hartzeari esker”.

Ziburuko plazari “ziburutarren izaera indartzen laguntzea” dute ideia. “Bakoitza, zahar nahiz gazte, euskaradun ala ez, hango edota hemengo, Zokotar, zentroko, Kexiloako eta Marinelako, nor bere gustuen arabera egun oso nahiz zati baterako hurbilduz, telebista eta gaineratekoen diktaduratik doi bat askatuz, dugun onena – bizitzeko denbora – elkarrekin partekatuz, lasai eta goxoan, trago baten inguruan, musika eta kantua lagun”.

Eguna urririk izanen da. Antolatzaileek zehaztu nahi zian dute, egunean ateratako irabaziak, antolatzaile eta animazio taldeen artean zatituko dutela “berdintasunean”.

Egun osoko egitaraua

Goizeko 11:00etan hasiko dute eguna, Marinelak danborradak alaiturik. Ahal bezain bat herritar biltzeko, Ziburuko karriketatik ibiliko dira. 11:30etan txalapartariek alaitutako pilota partidua izanen da frontoian eta oren bat geroago, 12:30etan, zintzur bustitzeari emanen diote hasiera Ziburu Euskaldun taldeak alaiturik.

13:00etan pik-nikaren tenorea izanen da. “Pik nikak lagun taldeen artean baltsan aritzeko parada eskainiko du arrantzatik heldu zaigun ohiturari jarraikiz”. Taloak ere izanen dira.

14:00etatik aitzina, gauera arte luzatuko diren kontzertuekin hasiko dira. Lehoia eta poratorekin reggaea taldea, Kartsuki eta H-Eden folk taldeak, Cri2fma, Ze Closh, The Lookers eta Polygorn arituko dira hurrenez hurren.


‘Aritz Sound System’ Garinen

Askapenak antolatuta jaialdia izango da gaur 22:00etatik aurrera Garinen Aritz Sound System-ekin, bertan mojitoa euro batean izango da. Ekitaldi honekin Mundutik Euskal Herrira zikloari amaiera emango dio Askapenak.


Ingurumen hezkuntzan trebatzen, txikitatik

Dunboa Eguzkitza, Elazeta, Hirubide, Irungo La Salle, Toki Alai, Txingudi eta Pio Baroja ikastetxeek parte hartuko dute Agenda 21 egitasmoan, hamahirugarrenez.

Aurten klima aldaketaren gaia jorratuko dute, ikasgaietan gaiari eskaintzen zaion arreta aztertuz, batetik, eta bestetik, klima aldaketak ikasleen inguru hurbilenean izango duen eraginari erreparatuta.

Eskolan diagnostiko bat egingo dute lehenik, ondoren, kalera irten eta udalerriko hainbat txoko bisitatu eta aztertzeko. Azkenik, proposamenak egingo dituzte ikasleek, beren eskoletako ekintza plana osatzeko eta udaletxeko pleno aretoan horien aurkezpena egiteko.


Herriko biztanleriari eustea da Aurrena Beizama Bairen lehentasuna

Beizamako herritarrek bi zerrenda izango dituzte aukeran datozen udal hauteskundeetan: Aurrena Beizama Bai eta PSE-EE taldeena. 2015ean egin zuten bezala, Beizamako bi herri plataformak Aurrena Beizama Bai izenean aurkeztu dira udal hauteskundeetara, eta Pedro Otaegi egungo alkateak jarraituko du datorren agintaldirako zerrendaburu izaten. Taldeak dagoeneko prest du datozen lau urteetarako herri programa, eta haren ardatz nagusia izango da herrian eraikitzekoak diren Babes Ofizialeko Etxebizitzak gauzatzea, Otaegik adierazi duenez.

Beizamako Udalak eta Urkome Urola Kostako Landa Garapeneko Elkarteak iaz jakinarazi zuten hamabi Babes Ofizialeko Etxebizitza eraikiko dituztela herrigunean. Visesa Eusko Jaurlaritzaren sozietate publikoa da etxebizitzak finantziatzekoa, baina erakundeek izan dituzten arazo batzuk medio, atzeratu egin da prozesua. “Gure asmoa zen agintaldia amaitzerako etxebizitzak eraikitzen hasita egotea, baina luzatzen ari da prozesua, eta horixe da datorren agintaldirako izango dugun egiteko nagusia: etxebizitzen proiektua gauzatzea”, berretsi du alkategaiak. Izan ere, Aurrena Beizama Bai taldeari “kezka handia” eragiten dio azken urteetan herriak jasan duen biztanleriaren beherakadak, eta horri aurre egitea da taldearen erronka. Hain zuzen ere, asmo hori eskutik doa etxebizitzen proiektuarekin. “Agintaldi honetan etxebizitzekin ez badugu aurrera egiten, hurrengo belaunaldia Azpeitira joango da bizitzera. Hala gertatzen bada, Beizama oso txiki geratuko da eta etorkizun zaila izango du”, esan du Otaegik.

Hori hala izanik, gazteak Beizaman bizitzen jarrai dezaten edota inguruko herrietatik biztanleak hara erakarri ditzaten, Aurrena Beizama Baik hainbat “aukera interesgarri” eskainiko dizkie herritarrei, hala nola Beizaman etxebizitzak “merke” saltzea edota horietako bat erosten dutenei baratzea egiteko edota beste jardueretarako lursail bat ematea.

“Herria odolean”

Guztira, bost ordezkarik osatzen dute Beizamako udalbatza, eta amaitzear den agintaldian Aurrena Beizama Bai taldea osatzen duten bi plataformek txandakatu egin dute alkatetza: lehenengo bi urteetan Nekane Otaño izan zen alkate, eta azken bi urteak Otaegik egin ditu ardura horretan. Dena den, zerrendaburuak jakinarazi du oraingoz ez dutela aurreikusten formula hori errepikatzea. Dena den, airean utzi du: “Denborak esango du zer gertatuko den”.

Herriko plataformak prestatu du hautagaien zerrenda, eta taldeak egungo agintaldiko ia hautetsi guztiak mantendu ditu datorrenerako ere. Horien artean, gainera, bereziki positibotzat jo du Mireia Ugartemendiaren hautagaitza: “Pozgarria da gazteak udalean egotea, oso garrantzitsua delako horiek ere herriaren kudeaketan jardutea”.

Otaegiren esanetan, herri txikietan “zailagoa” izaten da hautagaien zerrendak osatzea, besteak beste, “denbora asko” eskatzen dutelako udaleko jarduerek. Hark aitortu du, hasiera batean ez zuela bere hautagaitza errepikatzeko asmorik, baina taldeak garrantzitsutzat jo du azken urteetan Babes Ofizialeko Etxebizitzen proiektuarekin bereganatu duen esperientzia: “Beizaman jaio eta bizi gara, eta herria odolean daramagu”, borobildu du.

Errepideak konpondu

Datorren agintaldian egungoan hasitako bidearekin jarraitu nahi du taldeak. Besteak beste, Plan Orokorrean hainbat aldaketa egin du udalak, eta horri esker, baserri bakoitzean lau etxebizitza egokitzeko proiektua du esku artean. Horrez gain, herritarren ongizatea hobetzeko azpiegiturak eta zerbitzuak hobetzea da taldearen beste erronketako bat, eta bide horretan, Nuarbe eta Beizama arteko errepidea konpontzeko lanak esleitu ditu dagoeneko udalak. Taldeak agindu du obra horiek hurrengo urteetan gauzatzeko kudeaketa lanak egingo dituela beste erakundeekin. Bestalde, jarduera ekonomiko berriak sustatu nahi ditu udalak, eta zuntz optikoa herrian jartzeak horretarako aukera zabalduko duela uste du plataformak. Gainera, herrian denda bat irekitzeko aukera aztertuko du.

Herritarren arteko harremanak indartzea eta horiek herrigintzan parte hartzera bultzatzea ere badira taldearen apustuetako batzuk. Besteak beste, herritarren beharrak ezagutzeko egitasmoak hasiko dituzte.


Jota eta Lierni trikitilariak arratsaldea girotzen ari dira Villabonan

Aurreko asteburuan bezala, gaurkoan ere udaltzainen babesean herria trikitixa eta pandero doinuez alaitzen aritu dira Jota eta Lierni. Trikiti doinua entzun orduko bizilagunak balkoietara atera dira txaloak eskaintzera. Ondoren, udaltzainak eskerrak eman ditu etxean geratzeagatik eta orain arte moduan udalak emandako jarraibideak jarraitzeko eskatu du.


Maialen Akizuk bigarren egin du Lizardi bertso sarian

GOIERRI // Lehengo ostiral gauean Zarauzko Modelo aretoan jokatu zen 40. Lizardi bertsolari gazteentzako sariketa. Bi goierritar sailkatu ziren finalera, Aratz Igartzabal gabiriarra eta Maialen Akizu urretxuarra. Unai Mendizabal zizurkildarrak irabazi zuen saria, eta Akizu bigarren geratu zen. Saioan, Ekaitz Goikoetxea beasaindarrak Basarri bertsopaper lehiaktako sariak ere jaso zituen.


Zumaian frontoia eraiki ahal izateko lurra mugitzen gaur hasiko dira

Gaur hasiko dira frontoia eraikitzeko lanekin (Aiora Larrañaga/Hitza)

Sei urte luzeren ondoren, gaur hasiko dituzte Zumaiako frontoia eraikitzeko lanak. Izapide administratiboak egiten aritu dira orain arte, eta pasa den astean lanak abiatu ahal izateko lursaila hesitu zuten eta Zumaiako Udaleko Hirigintza Sailetik jakinarazi dutenez, gaur lurra kentzen hasiko dira.

Sukia etxe sustatzaileak eraikiko du frontoiaren eraikina. Etxegileak pilotalekua eraikitzeko jarri zuen baldintza Ardantzabideko 26 etxebizitza saltzea izan zen; abenduan iritsi ziren kopuru horretara, eta pilotalekuaren lanak lehenbailehen hastea zen etxegilearen eta udalaren nahia, hainbat urtetako arazoari amaiera emateko. Toki Arkitektura enpresak egin du proiektua, Ibon Goikoetxea eta Amaia Casadoren gidaritzapean. Inguruaren hiritartze lanak eta obra zuzendaritza, berriz, udalak egingo ditu.

Zumaiako Udaleko Hirigintza Sailetik jakinarazi dutenez, «frontoia erabili ahal izateko inguruko hiritartze lanek eginda egon behar dute, gutxienez fase batek behintzat». Hala ere, hasiera batean frontoia eraikitzen hastea da asmoa, eraikina bera egiten, alegia. Aurrerago, ikusten ez diren inguruko azpiegiturekin jarraituko dute; saneamendua, ura, argi-indarra sartuko dituzte eta hori amaitutakoan frontoiaren ingurua hiritartuko dute.

Hirigintza Sailetik jakinarazi dutenez, «18 hilabeteko epea izango du etxe sustatzaileak frotoia eraikitzeko», eta epeak behar den bezala beteko direla uste dute arduradunek.

2007ko azaroan Odieta bota zutenetik, pilotalekuak eztabaida eta haserre ugari sortu ditu zumaiarren artean. Udalak gatazka konpontzeko bide desberdinak aztertu izan ditu hainbat urtetan, eta azkenean Sukia etxe sustatzailearekin egindako hitzarmena gauzatu egingo da.


Taloaren Eguna ospatuko da irailaren 11n Leitzan

Talo lehiaketa eta taloarekin egindako plateren erakusketa izanen da, artisauekin batera

Plazaola Partzuergo Turistikoak Taloaren Eguna antolatu du aurten ere. Irailaren 11n eginen da eta egitarau osatua prestatu dute iganderako.

Plazaola Partzuergo Turistikoak Taloaren Eguna antolatu du aurten ere. Irailaren 11n eginen da eta egitarau osatua prestatu dute iganderako.

Igande goizeko 10:00etan merkatuaren irekiera eginen da. Villabona eta Saralegi Leitzako talo-egileak bertan izanen dira, baita artisauak ere.Taloa egiteko eta baserriko tresneriaren erakusketa ere izanen da eta haurrentzako gurdi ibilaldiak.

11:00etatik 13:30era ekintza gastronomikoak gauzatuko dira. Alde batetik, eskualdeko talo lehiaketa jokatuko da. Lehenengo hiru sailkatuentzat sariak banatuko dira herri kirol saioa bukatu ondotik. Taloarekin egindako plateren erakusketa ere izanen da Musunzar, Peritza, Txoko, Elusta eta Lekuonberri ostatuen eskutik. Lau eta hamalau urte arteko neska-mutikoek taloa egiteko tailerrean parte hartzeko modua izanen dute.

Eguerdiko 12:00etan herri kirola ere izanen da plazan eta ez nolanahiko saioa gainera, Euskal Herriko Aizkolari Gazteen Txapelketa jokatuko baita.


Ordiziako Malkorra, Mujika, Aizpurua eta Perez errugbilariak Histori Cupean aritu dira

Joxe Jabier Malkorra, Mikel Aizpurua eta Joanes Mujika, Galizaren aurkako partidaren ondoren. Jaun Perez ere aritu da Euskadi taldean.

Histori Cup txapelketaren lehen edizioan garaile izan da Euskadi. Gizonezkoen Euskal Autonomia Erkidegoko taldeak erraz menderatu zuen Andorrako selekzioa Getxon larunbatean jokatu zen partidan, 50-0 irabazi zuten. Txapelketaz gain, Euskadik Larrun Kopa ere eskartu zuen, garaikur horrekin partidaren irabazlea saritu zuten.

Lau errugbilari goierritar aritu ziren Euskadi taldean. Ampo Ordiziako jokalari Joxe Jabier Malkorra, Mikel Aizpurua, Joanes Mujika eta Jaun Perez.

Norgehiagokarekin hamabosteko erregbi denboraldiari amaiera eman dio Euskadik. Datorren urtean, Histori Cup txapelketan, euskal selekzioak Galizia eta Andorra bisitatu beharko ditu.


"Aurrera begiratu behar da, gorrotorik gabe, baina, baita ere, axolagabekeriarik gabe"

"Gauzak nahi baino makalago" doazela onartu du Jesus Mari Mujikak, Joxe Mari Kortaren Bidetik Fundazioko bozeramaileak, omenaldia amaitu eta berehala Korta enpresaren sarreran kazetariei zuzendutako hitzetan. Makal joanda ere, bizikidetza baketsuaren alde lan egiterakoan bi gauza kontutan izan behar direla azaldu du: "aurrera begiratu behar da, gorrotorik gabe, baina, baita ere, axolagabekeriarik gabe. Hori posible izango da baldin eta bizi izan dugun hori zintzo aztertu eta agertzen badugu".

Bere adierazpenetan, lau puntu detailatu ditu Mujikak: "Bat, sentsibilitate guztiei hitza eman behar zaie, eta bi, guztiok geure erantzukizuna beregain hartu behar dugu. Hori ezinbestekoa bihurtuko da eta hor garbi geratuko da denek ez dutela erantzukizun berbera". Zentzu horretan, Fundaziotik eskerrak luzatu nahi izan zaizkio Iñigo Urkullu Lehendakariari orain hilabete batzuk 200 biktimen aurrean esandako hitzengatik. Topaketa hartan, Urkulluk onartu zuen erakunde publikoek ez zutela behar bezalako sentsibilitaterik erakutsi biktimekin bere garaian eta barkamenak eskatu zituen.

Aurreko biez gain, beste bi puntu azaldu ditu bozeramaileak: "errugabe diren biktima guztiekiko errespetua, orain eta baita gero ere, eta azkenik, eta hau azpimarratu nahi nuke, bizikidetzaren alde egiten ari diren lan izugarriak eskertzea biktima askorik. Eskertu, txalotu eta babestu horretan ari diren pertsonei eta erakunde guztiei".

Joxe Mari Kortaren Bidetik Fundazioak bakearen alde lan egiten jarraituko duela esanaz amaitu ditu bere hitzak.


Azken eguna, zuhaitzaren lehiaketarako

Hernaniko musikariekin zerikusia duten argazkiekin osatu dute Gabonetako zuhaitza liburutegian, eta haien inguruko galderekin lehiaketa prestatu. Gaur da parte hartzeko azken eguna. Sariak izango dira.


06_Ibarburu igerilaria Euskadiko txapeldun

Buruntzaldea Igeriketa taldeko infantilek, Euskal Herriko neguko txapelketan lehiatu ziren martxoaren 6 eta 7an.

Borja Apeztegia entrenatzaileak azaldu digunez, “oso txukun aritu ziren, ia denentzat lehen aldia zen txapelketa honetan.” Izan ere, taldeko Jone Vasquez, Garazi Alkorta, Mikel Arribillaga, Unai Bueno eta Kevin Iglesiasentzat lehenengo Euskadiko txapelketa izan zen eta “ederki erantzun zuten” .

Iñigo Ibarburuk bi urrezko eta zilarrezko bat eskuratu zituen.

Urrezkoak 100 eta 200 metro tximeleta probetan lortu zituen eta 100 metro libreetan eskuratu zuen bigarren postua.

Itsaso Tolosak 200 bizkar proban podiumeko hirugarren postuan egotea lortu zuen.

Eta 100 tximela proban eta 100 bizkar proban bosgarren izan zen.


Tratu txarren inguruko gida argitaratu dute Oñatin

Oñatiko Udalak 'Emakumearen aurkako biolentziari buruz jakin beharrekoa' izeneko liburuxka argitaratu du, tratu txarrak jasaten dituzten emankumeendako gida.

Ainhoa Moyua Oñatiko Gizarte Zerbitzuetako teknikariak esandakoaren araberam urtebete pasa iraun dute liburuxka ateratzeko lanek, eta denera 1.500 ale kaleratu dituzte: gehienak euskaraz eta erdaraz, baina ingelesezko eta frantsesezko bertsioak ere argitaratu dituzte. Tratu txarrak jasaten dituzten emakumeek izan ditzaketen zalantzak argitzea eta gomendioak ematea da gidaren helburua.


Azoka plaza

40 urte pasa dira azoka plaza handitzea erabaki zenetik. Garai hartan bazen lan hori irudikatzen zuen proiektu bat. Martzelo Guibert arkitektoak eginikoa zen. Efemerideetan irakurri daiteke. Informazio gehiago


Egun osoko egitarauagaz, Artzain Eguna ospatuko dute zapatuan Axpen

Latxa eta Karrantzar Arrazetako Ardi Hazleen Elkarteak (ACOL) antolatuta, Artzain Eguna ospatuko dute Axpen.

11:00etan ardi eta ahari erakusketa egongo da eta, osterako, ardi-txakurren txapelketa antolatu dute. Bestalde, ardi-mozte erakusketa egingo dute, eta ACOLeko bazkide diren artzainen gazta lehiaketa. Gazta eta sagardo lehiaketa ere egongo dela jakinarazi dute.


Izaera publikoa izango duen ospitalea eraikitzea proposatzen du EAJ-k

EAJ-PNV alderdiaren ekitaldia izan da goizean, Tolosako Euskal Pizkundearen plazan; Gipuzkoako zerrendako hainbat hautagai izan dira bertan. Besteak beste, osasungintza, kultura, ekonomia, euskara eta politika egiteko eredua izan dituzte hizpide.

Olatz Peon Tolosako alkateaz gain, Joseba Egibar alderdiko bozeramailea, Aitor Aldasoro Beasaingo alkatea, Garikoitz Mendizabal Zestoako EAJko burua eta Joana Ezkiaga tolosarra izan dira gaurko ekitaldian. Guztiak ere, Gipuzkoako hautagaien zerrendan ageri dira.

Lehenik, Peonek hartu du hitza. Jeltzaleen nahia, etorkizunera begira, Euskal Herriak dituen erronkei eta pandemiak utzitako ondorioei aurre egitea dela adierazi du. “Horretarako, legebiltzar eta gobernu sendoak behar ditugu. Estrategia zehatzak, propioak, gureak, herri honen izaerari lotutakoak, arlo guztietan”.

Peonek gaineratu du, “osasun sistema etengabe hobetzeko konpromisoa” hartzen dutela. “Tolosan, anbulatorioko espezialitate mediku eta kirurgia guztiak har ditzakeen ospitale berria eraikitzea aurreikusten dugu, izaera publikoa izango duena. Gizarte babeserako euskal sistema indartzeko konpromiso osoa ere badaukagu. Pertsonak ardatz hartzen dituen eredua delako gurea”.

“Zutik, eta zugatik”

Peonen atzetik, Mendizabalen txanda izan da. “Zutik da gure leloa. Nik, zugatik gehituko nioke. Pertsonak direlako eta izango direlako gure alderdiak egingo dituen politiken erdian egongo direnak”. Kulturaren garrantziaz ere mintzatu da Mendizabal. “Kulturak desberdinen arteko bizikidetza errezagoa egiteko gaitasuna du, eta herriari nortasuna ematen dio. Gure konpromisoa kultura zaintzea da, kultura sortzaileak zaintzea, sormen industria zaintzea”.

Enplegua, politikarik eraginkorrena

Joana Ezkiaga tolosarra izan da ondoren adierazpenak egin dituena. Esan duenez, ekonomia eta enplegua suspertzea izango dira alderdi jeltzalearen lehentasun nagusienak. “Enplegua da gizarte politikarik eraginkorrena. Merkataritza, ostalaritza, azokak eta turismoa sustatzen dituzte tokiko ekonomiak, eta horiek babestuko ditugu. Gure hitza duzue”.

Fokua, egiteko moduetan

Aldasorok hartu du gero hitza. Bere esanetan, “helburuak lortzeko eredu ezberdinak daude. Egiteko moduak bereizten gaitu, bereizi gaitu eta etorkizunean ere bereiziko gaitu. Horrek egiten gaitu herri, eta nortasuna ematen digu. Asko dugu jokoan; gelditu edo aurrera egin”.

Belaunaldi aldaketaren garrantzia

Azkenik, Egibarrek eman dio amaiera ekitaldiari. “Euskal nazioaren legebiltzarra da Eusko Legebiltzarra; gure izaera eta interesak defensatzeko erakunde garrantzitsuena”, nabarmendu du. “Azken 40 urteetan ez bezala, ezker abertzaleak heldutasun politikoa erakutsi eta bere proiektu politikoa Legebiltzarrera eraman behar du, elkarlana bilatzeko. Proiektu gauzagarri eta eraginkorra eskaintzen diogu gizarteari, gure herrian sinesten dugulako, errespetatzen eta maitatzen dugulako”. Gainera, belaunaldi desberdinen arteko elkartasuna behar-beharrezkotzat jo du Egibarrek. “Ezin dugu gure etorkizuna diseinatu, ondoren datozen belaunaldiei begiratzen ez badiegu”.

Ezker abertzaleak hauteskunde hauetarako aukeratu duen leloari buruzko aipamena ere egin du Gipuzkoa Buru Batzarreko lehendakariak. “Merezi duzun herria? Berriro ere inposizioaren lotura. Zer esan nahi dute? Herri hau utzita egon dela hamarkadetan edo beraien ibilbidea estaltzeko modua da?”.


Pertsona bat zauritu da Algortan trafiko istripu batean

Gaur, igandea, arratsaldeko bost eta erdiak aldera, BMW auto bat errepidetik irten da BI-637 errepidean, Algortako irteera adarraren parean, Plentziarako noranzkoan. Zerk eragin duen ez dakitela, gidariak autoaren kontrola galdu eta, errepidetik irten ostean, hesiaren kontra jo du, Eusko Jaurlaritzaren Herrizaingo Sailak zabaldu duenez. Talkaren ondorioz, kopilotua (emakume bat) auto barruan harrapatuta geratu da eta suhiltzaileek erreskatatu behar izan dute. Jarraian, anbulantzia batek Gurutzetako ospitalera eraman du, bertan artatzeko. Istripuaren ondorioz, errepideko eskuineko erreia itxita egon da, autoa errepidetik kentzen zuten bitartean; halere, ez da garrantzizko pilaketarik sortu. Bestalde, 18 lagun atxilotu ditu asteburuan EAEko errepideetan edari alkoholdunen eraginpean gidatzen ari zirelakoan. Horien artean, hiru pertsona atzeman dituzte atzo eta gaur Leioan. Argazkian, Ertzaintzaren errepide kontrola.


Agintariak eta elkarretaratzeak Loiolan, eta bakailao festa plazan

San Inazio bigarrenez urtero bezala gaur, abuztuak 1, Eusko Jaurlaritzaren eta Gipuzkoako Foru Aldundiaren ordezkariek Azpeitiko Udalekoekin bat egin dute, Loiolako basilikan ospatu den mezara bidean egin den prozesio zibilean. Iñigo Urkullu Jaurlaritzaren lehendakaria eta Markel Olano ahaldun nagusia buru izan dituzte aipatu ordezkaritzek. Eneko Etxeberria alkateak harrera egin die udaletxe atarian, handik Arana kaleraino eta, Loiola arteko tartea autobusez egin ondoren, basilikaraino jarraitu duten segizioan parte hartu aurretik. Udaleko zinegotzi guztiekin batera, Jaurlaritzako, Aldundiko, Eusko Legebiltzarreko zein Gipuzkoako Batzar Nagusietako hainbat kide ere Azpeitian izan dira gaur, hala nola Arantza Tapia, Bakartxo Tejeria, Eider Mendoza, Denis Itxaso eta Jabier Larrañaga diputatu azpeitiarra.

Urkullu ez da Etxerat-eko ordezkariekin elkartu

Agintariak Loiolara iristerako, Arrupe hotelaren aurrekaldean dozenaka lagun zain zituzten. Etxerat elkarteak deitutako elkarretaratzearekin bat eginda gehienak, urtero legez, Dispertsioa stop! zioen pankartaren atzean jarrita; aurten, gainera, haien ondoan jarri dira azken hilabeteetan greban dauden errepideetako langileak ere.

Eta, urtero legez, Etxeratekoen asmoa zen lehendakariari urteko euren txostena eskura ematea -euskal presoen sakabanaketak haur eta nerabeengan duen eraginari buruz egin dute aurtengoa-. Gaur, ordea, Iñigo Urkullu ez da haiekin elkartu eta ez du txostenik jaso; idazkari batengana bideratu ditu presoen senitartekoak. Etxerat elkarteko bozeramaile Naike Diezek lehendakariaren gaurko jarrera "oso larria" dela esan du komunikabideen aurrean, Eneko Etxeberria Azpeitiko alkatea ondoan zuela.

Loiolarako autobusa hartu aurretik, Arana kalean, hitz egin du Urkullu lehendakariak komunikabideekin. Irailaren 25erako deitu dituen EAEko bozen gaineko galderei erantzunez, data aurreratu izana ukatu du, azken hauteskunde autonomikoetan baino "24 egun baino ez" dituelako aurreratu nabarmenduta.

Basilikan, berriz, Juan Mari Olaetxea Gipuzkoako Elizbarrutiko bikario nagusia izan da, azkenean, San Inazio bigarreneko meza eman duena. Jose Inazio Munilla gotzaina zen Loiolara etortzekoa baina, Krakoviatik (Polonia) ekarri behar zuen hegaldia bertan behera gelditu ondoren, ezin izan da Azpeitira iritsi.

Bakailao lehiaketak banatu ditu txapelak eta goilarea

Loiolan ekitaldi politiko-erlijiosoak egin bitartean, bakailaoaren bueltako festak hartu du herriko plaza. Eta eguerdi partean zezen txikiekin jolasak ere ez dira falta izan, Done Jakue kalean.

IX. Bakailao Txapelketa jokatu da gaur eta 25 bikote aritu dira nor baino nor, bakailaoa pil-pil eran zeinek gozoago prestatu. Arantzazu Etxezarretak eta Iban Azpiazuk jantzi dute aurten txapela; Haritz Azpitarte eta Oier Oiartzabal sailkatu dira bigarren tokian, eta Eñaut Agirregabiria eta Mikel Zaldua izan dira hirugarrenak. Elkarteen lehian, berriz, Zelai-Luzekoentzat izan da egurrezko goilare erraldoia, Anjel eta Iker Olabarria aita-semeen eskutik. Txapelketara aurkeztu dituzten bakailao kazuelak Berdura plazan hustu dituzte ondoren, bazkaritara elkartutakoek.

Azken txanpan sartzear

Bihar goizean amaituko dira 2016ko saninazioak eta, horrenbestez, festak azken txanpan sartzear dira. Hau da osatzeko gelditzen den jai egitaraua:

17:00. Mus Txapelketa, Sanagustin kulturgunean (16:30ean irekiko da izen-ematea, kulturgunean bertan).

18:00. Zezen txikiekin jolasak, Done Jakue kalean, Zezen Beltz elkarteak antolatuta. Ganadutegia: Lopene.

Bapatean Zirko taldearen antzerki emanaldia, Perez Arregi plazan.

18:30. Zezenketa, feriako hirugarrena, zezen-plazan.

19:00. Emakumeen eskuzko pilota jaialdia, Frontoi Txikian. Antolatzailea: Ilunpe Pilota Elkartea.

Lehenengo partida: Alaitz Badiola (Azpeitia)-Ainitze Labaien (Amezketa) vs Maite Iriarte (Azpeitia)-Alazne Inziarte (Oiartzun); bigarrengo partida: Olaia Bikendi (Azkoitia)–Patri Espinar (Hernani) vs Eneritz Arrieta (Azkoitia)-Miriam Arrillaga (Zubieta)

18:45. Los Pasai txarangaren emanaldia, zezen-plazatik irtenda, kaleetan zehar.

22:00. Rodeo Stoner taldearen kontzertua, txosnagunean.

Ondoren, ekitaldi feminista.

00:00. Ken Zazpi taldearen kontzertua, plaza Nagusian.

DJ festa, Olazko Andre Mariaren plazan.

01:00. Joseba B. Lenoir Gang-en kontzertua, txosnagunean.

02:30. Pelax kontzertuan, txosnagunean.

Abuztuak 2, asteartea

06:00. Incansables txaranga, kaleak alaituz.

07:30. Zezena, Done Jakue kalean.

08:30. Gaupaseroen argazkia, plaza Nagusian. Jarraian, gosaria.

09:00. Suziri eta danbatekoen bidez, 2016ko herri jaien amaiera.


Guardia Zibilaren aurkako salaketa aurkeztu du Generalitateak

Generalitateko kideei egindako galdeketak "oinarrizko eskubideen urraketa" direla iritzita aurkeztu du salaketa Kataluniako Gobernuak. Galdekatutako zenbait lekuko gisa deitu zituzten deklaratzera, eta polizia etxean zirela jakinarazi zieten ikerketapean zeudela.

Presidentetza kontseilari Jordi Turullek iragarri zuen astearen erdi aldera ez zirela geldirik geratuko Espainiako Guardia Zibilaren esku hartzeen aurrean. Esan eta egin. Gaur bertan, Generalitateak salaketa aurkeztu du hainbat goi kargudunen galdeketetan parte hartu zuten guardia zibilen aurka, haien "oinarrizko eskubideak urratu" zituztela argudiatuta. "Azken egunetako galdeketek argi erakusten dute Kataluniako prozesu subiranistari erasotzeko indarkeria eta larderia kanpaina bat dagoela abian", gaitzetsi du Turullek.

Generalitateak berak sare sozialen bidez zabaldutako salaketaren agirian irakur daitekeenez galdekatutako zenbait lekuko gisa deitu zituzten deklaratzera, eta haiek galdekatzen ari zirela jakinarazi zieten euren estatusa "ikertuarena" zela eta ez soilik lekukoarena. Horiek dira esaterako Presidentetzarako idazkari Joaquim Ninen eta Generalitateko komunikazio arduradun Jaume Cloteten kasuak. Dokumentuaren arabera, lekuko gisa deitu zituztenez, ezin izan zuten beren abokatuekin sartu galdeketetara.

Agirian jasotzen denez, goizeko bederatziak aldera deitu zuten deklaratzera Nin, eta bi ordu inguruan galderak erantzuten aritu ostean, guardia zibilek jakinarazi zioten, "ikertuen artean " zela bera. Leporatzen dizkioten delituen artean, berriz, "sekretuak argitara ateratzea, diru publikoak bidegabe erabiltzea, desobedientzia, prebarikazioa eta matxinada". Une horretan, Generalitateko abokatu Merce Curullek azalpenak eskatu zizkien guardia zibilei Nimen estatus aldaketari buruz, eta haiek erantzun "horrenbeste bazekien" hura ere galdekatuko zutela.

Generalitatearena ez da, hala ere, Katalunian azken orduetan Guardia Zibilaren aurka aurkeztutako salaketa bakarra. Ostiralean, hainbat juristek salaketa aurkeztu zuten Espainiako segurtasun indarren aurka, eta dokumentuak faltsutzea eta eurenak ez diren funtzioak beren gain hartzea egotzi zieten.

Bestalde, Justizia kontseilari Carles Mundok nabarmendu du Kataluniako Gorenak aitortu duela Generalitateko kideak galdekatzeko agindua ez zuela eman Bartzelonako Instrukzio Auzitegiko 13. aretoak —hori zihoen Guardia Zibilak bidalitako zitazioak—. Ikerketak berak, berriz, sekretupean jarraitzen du.

Bost delitu

Salaketan bost dira galdeketetan parte hartu zuten guardia zibilei egozten zaizkien delituak: oinarriako eskubideak urratzea, justizia oztopatzea, eurenak ez diren funtzioak bereganatzea, dokumentuak faltsutzea eta sekretuak argitara ateratzea.

Horretaz gain, nabarmendu dute guardia zibilek leporatzen zietela lekukoei "gezurretan aritzea" eta ohartarazten horrek "ondorioak" izango zituela, era horretan haiek euren testigantza alda zezaten. Bide batez, salatu dute ikerketa sekretupean dagoen arren, zenbait komunikabideri abisu eman zietela non eta noiz izango ziren galdeketak, eta deklaratzera deitutakoak baino lehenago iritsi zirela tokira.


Aurtengo laburmetrai sarituak proiektatuko dituzte iluntzean Leioan

Gaur, arratsaldeko 8etatik aurrera, ikusgai izango dira Kultur Leioan joan den urtean ospatutako laburmetraien 15. lehiaketa irabazitako lanak. Zehazki, leioaztar baten lanik onena “Silencios” eta hirugarren saria (aipamen berezia) “On the line” izenburukoak proiektatuko dituzte. Esan bezala, herriko lanik onena, “Silencios” du izenburua eta Ainara Trigueros Serrano obra dugu. Aktore lanetan, berriz, Itziar Ituño, Conchi Saornil, eta Helena Dueñas ditugu. Filma telefono dei batekin hasten da. Susana telefono dei horren bidez enteratzen da, bere alzheimerra duen bere 80 urteko amama txarrera egin duela eta bizitza denbora gutxi geratzen zaiola. Egiten dion bisitaren ostean, berarentzat oso gogorra den egoera bati aurre egiteko indarrak eskuratzen ditu. Argazkian, Kultur Leioa.

Bestetik, hirugarren sariaren irabazlea, edo aipamen berezia lortu duena, Jon Garaño donostiarraren film laburra da: “On the line” du izenburua, eta aktoreen artean, Jeff Smallwood, Yvette Filanc, Mikel Morris, eta Tania De la Cruz daude. Hasiera honakoa da: larunbata arrunta da Kalifornia hegoaldean. Adam klase ertain baxuko estatubatuarra da. Asteroko zereginari ekin aurretik, emaztea eta seme-alabei agur esan die. Aipatu behar da lehiaketa Jean Julian Collete eta Olivier Tollet madrildarrek irabazi dutela, “E finita la commedia” gaztelaniazko lanarekin. Eta, bigarren saria, Madrilgoa ere den Javier Chillon-entzat izan da, “Die scheneides krankheit" izenburuko filmagatik.


Bake Bidea elkarteko Mixel Berhokoirigoini elkarrizketa, gaur, 'Egun On Euskadi'n

Ludger Mees, Tasio Erkizia eta Itziar Irabazal gonbidatuak eseriko dira solasaldirako mahaiaren inguruan.

Mixel Berhokoirigoin Bake Bidea elkarteko kideari elkarrizketa egingo dio gaur goizeko 'Egun On Euskadi' saioan Estepan Aldamiz-Etxebarriak.

Solasaldirako mahaian, berriz, Ludger Mees, Tasio Erkizia eta Itziar Irazabal eseriko dira.

'Egun On Euskadi' 09:00etan izaten da ikusgai, astelehenetik ostiralera, 09:00etatik aurrera, ETB1en eta eitb.eus-en.


Urkulluk Kupoko 500 milioi eskatzeko deia egin dio lehendakariari

EAJko presidentearen hitzetan, “Autonomia Erkidegoaren aldeko 500 milioi euroko aldea dago Kupoaren likidazioan hiru urte eta erdi hauetan”.

Iñigo Urkullu EAJko presidente eta lehendakarigaiak Patxi Lopez lehendakariari autogobernua defendatzea eskatu dio "Autonomia Erkidegoaren aldeko 500 milioi euroko aldea" dagoelako Kupoaren likidazioan hiru urte eta erdi hauetan.

Gasteizko Olarizuko erromeriara joan baino lehen, Urkulluk esan duenez, EAJ kezkatuta dago autogobernuaren garapenagatik eta Kuporen Legearen inguruko berritzearen negoziaketengatik Eusko Jaurlaritzaren aldetik.

Kupoaren diferentzial hau, Euskadik ordaintzen duen dirua Euskadiri ez dagozkion lehiengatik, besteak beste Kanpo Defentsagatik edo Kanpo Arazoengatik, Eusko Jaurlaritzan eta Aldundietan "eragina" dun zerbait da, nabarmendu du.

Urkulluk azaldu duenez, lehendakarigai guztiekin aurrez aurre eztabaidatzeko prest dago, ez Patxi Lopezekin bakarrik, "bai euskaraz bai gazteleraz", Rodolfo Ares PSE-EEko politika idazkariak egindako kritiken harira, azken honek lehendakariarekin eztabaida ekiditea leporatu dio "beldurragatik".

Halaber, Aresek "konpromisoa saihestea" leporatzen badio, hobe duela EAJrekin Eusko Jaurlaritzaren kontuei buruz urtarrilaren 23an eta 25ean eta otsailaren 1ean izan zituen hizketaldiak azaltzea adierazi du. Halere ez du data horietan zertaz hitz egin zuten zehaztu nahi izan.

Halaber, Eusko Jaurlaritzak lehengoari (EAJ buru zuen buru) kontu publikoetan dagoen zorra leporatu izana kritikatu du, Legebiltzarrak dagoeneko deseginda dagoenean, eta, horrek Ganbarako eztabaida ekiditen du.

"PSE-EE ez dadila arduratu hainbeste kontuei buruz hitz egiteko, argitu ditzala eta konpromisoa saihesteaz ari baldin bada Ares, hobe bera izatea kudeaketak azaltzen dituena EAJren aurrean urtarriletako eta otsaileko elkarrizketez gain", azpimarratu du.


Pasealeku Berria berriz ireki dute

Alerta laranja dela eta hiriko hainbat toki itxita zeuden, besteak beste, Pasealeku Berria, Txillida pasealekua (Haizearen Orrazia) eta Leizaola pasealekua (Zurriolako itsas morrua). Babes Zibilak jakinarazi duenez, denboraleak ez du kalterik eragin aipatutako lekuetan, eta ondorioz, ireki egin dituzte, behin garbiketa lanak eginda. Hortaz, Txillida pasealekua, Leizaola pasealekua eta Pasealeku Berria irekita daude, oinezkoentzat zein ibilgailuentzat.


Azarora arte atzeratu dute laugarren Uhinak kongresua

Irailaren 30etik urriaren 1era bitarte egitekoa zen Klima Aldaketari eta Itsasertzari buruzko Mugaz Gaindiko IV. Uhinak Kongresuak azken orduko data aldaketa jasan du. Larrialdi egoeragatik atzeratzea erabaki dute antolatzaileek, beraz, azaroaren 4tik 5era bitarte hartuko du Ficoba kongresuak.

Laugarren edizioa Klima larrialdiaren aurrean jarduteko mugitzen gara lelopean egingo dute, eta bertan, komunitate zientifikoko, teknikoko eta administrazio publikoko ordezkariak bilduko dira. Biltzar horretan, kudeatzaileek klima aldaketaren aurrean dituzten beharrak ezagutuko dituzte, eta horiek konpontzeko zientzialariek zer ekarpen egin dezaketen ikertuko dute.

Kongresuaren gaineko informazio gehiago, esteka honetan eskuragarri.


Gurasoentzako erlaxazio tekniken tailerra Igartzan

GIZARTEA // Hilaren 30ean, Igartzako jauregian, Gurasoentzako erlaxazio tekniken tailerra egingo du Irriargi elkarteak, 16:30etik 18:00etara, Marina Pintos yoga irakaslearen, terapeutaren eta musikariaren eskutik. 10 urtetik gorakoei zuzendua dago. Bikoteko 8 euro ordaindu behar da eta bakarka 5; bazkideek dohainik dute. Hilaren 26rako eman behar da izena www.irriargi.com/izen-ematea webgunean. Jarraian, 18:00etatik 19:00etara bitartean kontzertu teraupetikoa eskainiko du Pintosek. Dohainik da kontzertua. Hala ere, izena eman behar da hilaren 26ra arte, tailerraren helbide berberan.


"Plentziako liburu beltza" argitaratu du EH Bilduk, EAJ eta IPri euren agintaldietan egindako kontu "oso larriak" leporatuz

Plentziako EH Bilduk argitara atera ditu EAJk eta IPk “gaizki egindako gauza nahiko”, Plentziako liburu beltza-n. Bertan, EAJk zein Independientes de Plentziak 1979tik euren agintaldietan egindako hainbat kontu bildu ditu.

Besteak beste, zinegotzi delegatuen ordainsariak legez kanpokoak izatea, hainbat lokaletan jarduera baimena ez edukitzea edo zenbait gune publikoren kudeaketa irregularra egitea leporatu die EH Bilduk talde biei. Hamar dira aipatu dituen gaiak, “datu ofizialen emaitza”.

Horrez gain, 2012 eta 2018 bitartean EAJk eta IPk onetsitako zenbait planen aurka egin dute ere: “Egiaztatu da bi talde horiek onartutako planak hirigune historikoaren eraikin askotan eragiten duten akats larriak dituela. Gainera, Udalak milaka euro inbertitu behar izan ditu hutsune horiek konpontzeko eta epai judiziala betearazteko”.

“Horietako hainbat arazok konpondu gabe jarraitzen dute eta batzuek, azken emaitza zein izango zain, Plentziako Udala porrotera eraman dezakete”, adierazi du EH Bildu Plentziak.

Sare sozialen bidez azaldu dutenez, Plentziako etxeetara bidaliko dute liburua, eta euskarri digitalean irakurtzeko aukera ere badago hemen.


Baztandarren Biltzarreko tonbolako boletoak, oraindik ere salgai Baztango hainbat establezimenduetan.


Hernanitik Leitzara 47garren ibilaldia antolatu dute ekainaren 4rako

Elur Txori elkarteak Hernanitik Leitzara 47garren ibilaldia antolatu du ekainaren 4rako. Elkarteak jakinarazi du izena emateko epea irekita dagoela eta izena emateko orria elkartean dagoela.


Maite Kintanilla: "Saharan bizitakoa eta ikasitakoa nire inguruan erakusteko momentua da"

Maite Kintanilla gazte soraluzetarrak bi hilabeteko praktikak egin ditu Argelian dauden kanpamentuetan. Bera eta beste bederatzi lagun gehiago hango familiekin bizi izan dira 60 egunez, bertan urritasunen bat duten pertsonekin lan eginez burutu dituzte karrerako praktikak.

Maite Kintanilla gazte soraluzetarrak bi hilabete egin ditu Argeliako kanpamenduetan. Heziketa Berezia ikasten dihardu, eta praktikak egiteko Tindufeko Aaiun probintziako Dora herria aukeratu du. Hango familiekin bizi izan dira 60 egunez, bertan urritasunen bat duten pertsonekin lan eginez burutu dituzte karrerako praktikak.

Zein izan da zuen beharra bertan?

Hamarretik zazpi ezgaituen zentro baten egon gara eta beste hirurak berriz, haurtzaindegian. Egia esan joan aurretik ez genekien oso ondo zertara gindoazen. Informazio gutxi eman ziguten unibertsitatean eta. Orduan, bertara heldu eta bi aste egin genituen zer egin genezakeeen erabakitzen. Ikusi genuen lehenengo gauza urritasun desberdindun jendea gela berdinetan nahastua zegoela izan zen. Orduan guk hainbat proiektu martxan ipintzeko proposamena egin genien. Guk ez dakigu diagnostikoa egiten eta hangoek ere ezer gutxi dakite honen inguruan.

Zela antolatuta zeuden?

Eurak tailerretan eta gela desberdinetan banatuta zeuden. Nagusiak josten, aroztegian eta narrua lantzen egoten ziren. Eta gazteagoak, berriz, ezgaitasun graduaren arabera gela ezberdinetan banatuak. Gorrak zirenak, esaterako, gainontzekoekin batera zueden geletan. Antza denez, lehenago izan zuten irakasle bat eurendako, zeinu hizkuntza irakatsi zietena. Irakaslerik gabe geratu zirenean nahastu egin zituzten, epilepsiadunekin, paralisidunekin... Horregatik, besteak beste gela bat atondu genuen eurendako. Gainera, gorrek gaztelaniaz erabiltzen den zeinu hizkuntza zekiten apur bat, eta gutako batzuk ere bagenekienez komunikatu ahal izan ginen eurekin.

Ze beste gela sortu zenituzten?

15 urteko mutil autista bat ere bazegoen, izkina batean edukitzen zutena eta berarekin lanean hasi ginen. Musikaren bitartez hango eguneroko bizitzan oinarrizko diren gauzak lantzeari ekin genion eta emaitzak ikusi ahal izan genituen. Behar zuena konfiantza giroa sentitzea zen, ez besterik. Horrez gain, fisioterapia gela bat ere muntatu genuen eta zeukaten materialari erabilera zela eman erakusten saiatu ginen, espazioa hiru gela ezberdinetan banatuz. Horrez gain, azken proiektu orokor bat ere ipini genuen martxan; ezgaitasuna herrian sozializatze asmora eta ikasleak zentrutik ateratze aldera.

Zelan bizi da urritasuna duen umea Saharan?

Denetarik dago baina oraindik ume batzuk etxean geratzen dira, garun paralisidunak esaterako, eta guk jakin ez ditugunak. Guk denekin eta denen artean proiektu bat sortu nahi genuen eta kaleratu, egoera normalizatze aldera eta erakutsiz gai direla erronka berriei aurre egiteko.

Zer bururatu zitzaizuen?

Antzerki bate egiteko proposatu genien euren herriaren gaineko ipuin batetik abiatuz. Gaztelaniatik Hassanierara itzuli genuen antzerkia, baita gorren hizkuntzara ere. Ume eta gela guztiek hartu zuten parte antzerkian. Dorako udaletxean antzeztu zuten, helburua geletatik kalera irtetzea zenez, ezgaitasunaren erronkari aurre eginez, herria sozializatzea.

Familiekin bizi izan zineten. Zela hartu zintuzteten?

Binaka eta hirunaka familietan banatu ginen. Nirea, ama, amama eta hiru umez osatutako familia zen. Aita Mauritanian zegoen eta seme nagusia Castellonen, ikasten.

Hasieran oso serioak ziren gurekin baina denborarekin etxean moduan sentitu ginen. Umeak ere hasieran lotsatuta, ez zitzaizkigun hurbildu ere egiten, bukaera partean ostera gainean izaten genituen!

Euskal Herritik laguntza bidaltzen dugu urtero. Zuek ikusi duzue laguntza hori heltzen?

Dirua heltzen da bai. Baina banatzerako orduan ez dakit zela egiten duten. Lehen janaria denen artean banatzen zuten, baina orain Aaiun probintzian badaude negoziotxoak. Nire ustez, guk hemendik sortzen ditugu diferentziak. Garrantzia handiago du nere iritziz lan politikoak. Estankatuta daude eta horrela ez dute asko iraungo.

Azpiegitura aldetik nola daude?

Gu egon garen zentruan plataforma bat dago laguntza orokorrean zentratuta. Elikaduraz, garraioaz eta formakuntzaz arduratzen dira, baita umeak udan kanpora joateaz ere. Bestalde, wilaya edo probintzia bakoitzeko ospitale bat dago baina sendagile falta izugarria dago. Izan ere, unibertsitate ikasketak egiteko modu bakarra kanpora joatea da. Horrela, gazte asko Kubara joaten dira ikasketak burutzera lizentziatu direnean Saharara bueltatzeko. Ordea, askok nahiago dute ikasi ostean Espainiara joatea lanera, hango baldintzak hobeak dira eta. Horren harira sortu ziren Kubako "sendagile brigadak" anpamentuetan medikuak egotea bermatzen dutenak.

Han zelan bizi dute egoera politikoa?

Saharar herriak 37 urte daramatza bere lurraldetik kanpo, bizirauten. Urte asko dira dagoeneko. Euren hitzetan independentziaren lorpena armak eskuetan hartuta izango dela diote. Tamalez, okupazioa eta akanpalekuetara ihesa bizi zuen belaunaldia desagertzen ari da eta historia ez galtzeko lanean ari dira, historia batzen. Baina transmisio lanik gabe ez dago ezer egiterik. Gogorra da oso bertako egoera, baina ez da hobea Sahara okupatuan bizi duten errepresioa.

Eta Sahararen independentziaren aldeko aktibistak?

Sahara okupatuan bizi eta familia bisitatzera joaten direnean, bueltan, harrapatu egiten dituzte eta askok torturei eta gartzelari aurre egin behar izaten diote. Presoen aldeko elkarteak daude, horietako asko desagertu egiten direlako, antza denez, ezkutuko kartzelak ditu Marokok, eta jende pilo bat omen dago egoera horretan.

Emakumeak zelan bizi dira?

Ba, herri musulmana izanda ere emakumeen papela oso garrantzitsua da akanpalekuetan. Izan ere, gerra sasoian gizon gehienek eta hainbat emakumek armak hartuz borroka egitera alde egin zuten eta akaso bidean gelditu ziren. Orduan, akanpalekuetan emakumeak ziren nagusi. Eurak administratu zuten dena, ministerioen ardura, akanpalekuena... Horrez gain, emakumeak biltzeko nahiz ikasteko zentru ezberdinak eraiki dituzte. Hala ere, sexualitatearen arloa oso erreprimituta dagoen gaietariko bat da.

Erlijioak pisu handia du?

Islamak agintzen duen moduan ez dute alkoholik edaten eta txerrikirik jaten. Bestela, ablazioa gero eta gutxiago egiten zaie neskei. Preserbatiboak eta pilulak hasi dira heltzen, baina denek ez dituzte erabiltzen. Normalena da familiako 4-5 ume izatea. Mutilei 5 urte inguru dituztela egiten diete guk fimosioa deitzen dioguna, Horrz gain, egunero hainbat aldiz errezatzen dute eta emakumeen kasuan melfa jantzita ibiltzen dira gehientsuak.

Zerk harritu zaitu?

Ba harritu nauen gauzetako bat errespetuaren zentzua izan da. Guretzako eta eurentzako nahiko desberdina da. Tea eskaintzen zigutenetan eskerrak emanez erantzuten genien eta ez zuten horretarako beharrik ikusten. Gauzak mesedez ez eskatzen ere ikasi dugu... Errespetuaren oso zentzu desberdina dugu guk.

Etxera itzulera gogorra egin al zaizu?

Buelta oso gogorra egin zitzaidan. Oso harreman estua izan genuen familiakoekin, baita zentruko ikasleekin ere. Baina, hori baino gogorragoa izan da hemengo erritmo frenetikora itzultzea, izan ere, bertan egonean lasai egoten ikasi dugu eta hemen ez dugu horretarako astirik hartzen maiz.

Bueltatzeko gogorik bai?

Inongo zalantzarik gabe, itzuliko naiz. Baina ia kanpamentuetara beharrean, euren herrialdera den. Orain hemen, bertan bizitakoa, ikusitakoa nire inguruan erakusten saiatzeko momentua da. Bertako errealitatearen berri ematea, alegia, gure txikitasunetik asko egin baitezakegu. Indartsu itzuli naiz eta gauzak egiteko ilusioz beteta. Orain Euskal Herritik lan egitea tokatzen da, finian, nere lagun batek ondo esan zuen moduan hola laburbildu genezake, "BI HERRI, IRRINTZI BAT! ".


Irismen handiko misilekin ariketa militarrak egiten hasi da Iran

Irango Iraultzaren Zaindarietako indarrak ariketa militarrak egiten hasi dira gaur Persiako Golkoan. Ariketa militar horietan Shahab 2 eta 3 misilak erabiliko dituzte. Irismen handiko misilak dira horiek eta mila kilometrotik gorako bidea egin dezakete. Yehia Rahim Safari komandanteak azaldu duenez ariketak 10 egunez luzatuko dira eta 1.800 soldaduk hartuko dute parte.

Maniobren helburua zein den ere agertu du Rahim Safari komandanteak: "edozein mehatxuren aurrean dugun indarra erakutsi nahi diegu".

Persiako Golkoan ezezik, Omango Itsasoan eta herrialdeko beste zenbait probintziatan egingo dituzte maniobra militarrak. Besteak beste, Shahab-3 izeneko misilak erabiltzen ari dira; arma horiek buru nuklear bat eramateko ahalmena dute eta 2.000 kilometro arteko ibilbidea egin dezaketela uste dute.


Gorenean helegitea jarri dute AHTaren Iruñeko geltokiko proiektuaren kontra

Egitasmoa egungo «egoera errealetara» egokitzearen alde agertu da Nafarroako Sustapen kontseilaria

Sustrai Fundazioak Espainiako Auzitegi Gorenean helegitea jarri dio Iruñeko AHTaren geltokiaren eremuko hirigintza planari. 2010eko azaroan plan horren aurkako helegitea aurkeztu zuen Nafarroako Justizia Auzitegi Nagusian, baina epaileek atzera bota dute. Ordea, Auzitegi Nagusiak prozesuan hutsak egin dituela salatu du Sustrai Fundazioak, baita zenbait puntutan kontraesankorra dela ere.

Nafarroako Gobernuak 2007an egin zuen Etxabakoitz auzoan Iruñeko tren geltoki berriaren eremua garatzeko Udalaz gaindiko Eragineko Sektore Planaren informazio publikoa. Ordea, Sustrai Fundazioak nabarmendu du 2010. urtean plana onartu zuten arte gobernuak jakinarazi gabeko aldaketak egin zituela. Hortaz, uste du herritarrei parte hartzeko eta informazioa jasotzeko eskubideak «lapurtu» dizkietela, eta Auzitegi Gorenera jo du.

Iruñeko tren geltoki berriarekin batera hirigintza egitasmo bat egin nahi du Nafarroako Gobernuak, 9.000 etxebizitza ingururekin. Egitasmo horrek ingurumenean kalte larria eragingo duela nabarmendu du Sustrai Fundazioak, eta informazio osoa ematea galdegin dio gobernuari.

«Gainbegiratu eta egokitu»

Anai Astiz Nafarroako Sustapen kontseilariak atea ireki dio tren azkarraren geltokiaren plana «gainbegiratu eta egokitu» ahal izateko aukerari. «Benetako beharretara» egokitu behar dela azaldu du Astizek SER irratian egindako adierazpenetan. Etxabakoitzen geltokia eta 9.000 etxebizitza egiteko egitasmoa bideragarria ote den eztabaidatu egin beharko litzatekeela uste du, ez plana «ona edo txarra» den.

Egitasmoaren aurrekontua 400 milioi euro dela gogorarazi du Astizek, eta mahaiaren gainean jarri du egoera ekonomiko onean egin ziren aurreikuspenak berrikusteko aukera. Bide batez, gogorarazi du egitasmoa egiteko Adif Espainiako Trenbide Azpiegituren Administratzailearen laguntza behar duela. Azkenik, gaineratu du Etxabakoitzeko bizilagunen kezka ulertzen duela: «Iruñeko auzo bateko hirigintza operazioak ez luke tren azpiegitura bati lotuta egon beharko».

Juan Jose Etxeberria Iruñeko Udaleko Hirigintza zinegotzia Aztizek esandakoaren aurka agertu da. «Ez da egokia plana egoera ekonomikoari lotzea; hiru urteko epean, lanak hastean, beste egoera ekonomiko batean egon gaitezke», adierazi du.


Antxieta arkeologia taldearen egoitza berriaren inaugurazio ekitaldia izango da ostegunean

Udalak Soreasuko eraikinean atondu du arkeologia taldearentzat gunea. Ostegunean ekitaldi irekia egingo dute, eta bertaratzen direnek lokala eta taldeko kideek egiten duten lana ezagutzeko aukera izango dute. "Soreasu kulturaz betetzeko fasea" hasi dela azpimarratu du Josu Labaka Kultura batzordeburuak.

Antxieta arkeologia taldeak egoitza berria du Soreasu eraikinean, eta haren inaugurazio ekitaldia egingo dute ostegunean, 18:30ean hasita. Herritar guztientzat irekia izango da ekitaldia, eta bertaratzen direnek lokala eta taldeko kideek egiten duten lana ezagutzeko aukera izango dute. Udalak nahiz Antxieta taldeak ekitaldira joateko deia egin diete herritarrei.

1965ean sortu zuten Antxieta taldea, eta, ordutik, hainbat egoitza izan du. Dena den, azken hamarkadetan Koartel Zaharrean nahiz Perez Arregi plazako eraikinean izan dute lokala. "Taldearen lana erraztu eta espazio beharrari aurre egiteko", Soreasu eraikineko parking publikorako sarreraren gainean egokitu du Udalak Antxietakoentzat gune berria. Egoitza berriaren lanak bukatu dituzte dagoeneko, eta lekuz ere aldatu dira taldeko kideak. Haien azaldu dutenez, "pena pixka bat" eman die Perez Arregiko lokala uzteak, baina "gustura" daude aldaketarekin.

Josu Labaka zinegotziak gogoratu du Soreasuko sormen gunea eraikitzeko obrak laster hasiko direla, eta azaldu du Soreasu herriko kulturaren eta kultur sorkuntzaren habia izango dela. "Beharrak kontuan izanda, Antxietakoak izango dira Soreasura etorritako lehen taldea, eta bere egoitza izango dute eraikin publikoaren barruan", azaldu du. Horri lotuta, "Soreasu kulturaz betetzeko fasea" hasi dela azpimarratu du Kultura batzordeburuak.


Piztiarioa

Poloniak Errusia Baltikoan egiten ari den inoiz ez bezalako maniobrak salatu ditu. Zertara datoz? Ezaguna da Vladimir Putinek ordena mundiala zaharberritzeko duen asmoa. Aspaldian barneratu dugu europarrok ezagutu dugun eta oraindik, nekez bada ere, bizi gaituen inperioaren gainbehera. Errusia iraulkatu da Ameriketako Estatu Batuek, Europar Batasunaren konpartsarekin, ezarri dizkioten zigorren kontra. Errusia oldarkorra da, jakina.

Aspalditik herrialde bakoitzak izaten du animalia bat ikur. Putinek berea erabili izan du kazetariak azalpen eske joan zaizkionean: «Hartzak ez dio inori baimenik eskatuko». Errusiaren aliantzen politika berria termino berberetan azaldu nahi bagenu, hartz eta dragoi handiaren arteko harremanaz edo hartz eta elefantearen hurbilpenaz hitz egin beharko genuke. Asiara biratu da Errusia, Asia mundu osora begira dagoen bitartean. Bi blokeen osteko lozorro gezurtiaren ondorengo munduaren nolakoa orain ari da jokatzen. Itzuri egiten zaizkigun ondorioak ekarriko ditu. Ezin dugu deus egin, deus igarri. Mitoaren mailako errelatoa ematen du gehiago.

Putinek tigre bat askatu zuen maiatzean Siberian. Txinan barna alderrai ibili ondoren Errusiara itzuli da. Ez naiz gauza sinboloa ulertzeko.


Berrizen mendizale bat erori da eta hankan min hartu du

Ondorioz ospitalera eraman behar izan dute.

Gaur arratsaldean mendizale bat erori egin da Berrizko Sarria auzoan eta San Kristobalera bidean Ertzaintzako iturrien arabera. Hankan min hartu du eta SOS Deiak-ek bertaratu behar izan du mindutako mendizalea ospitalera eramateko.